Жаслиқда дўзахни кўриб келдим « O'zbekiston ERK Demokratik Partiyasi\nЖаслиқда дўзахни кўриб келдим\n26 September 2012 - 10:08\n24 сентябрь, 2012 йил;\nМен ҳаваскор журналистман. Уёқ-буёқни ўйлаб ўз исмимни ёзмаяпман – мени тушунасизлар деб умид қиламан. Менинг акам Қорақалпоғистондаги Жаслиқ қамоқхонасида ётганига тўрт йил бўлди. Ҳали яна ўн йил ўтириши керак. Яқинда янгамнинг кўзи ёриганлиги учун бу сафар акамнинг олдига биринчи марта мен келдим. Жаслиқ ҳақида янгамдан кўп нарсаларни эшитганман. Аммо эшитган бошқа, кўрган бошқа экан. Кўрганларим юрагимни эзиб юборди. Қамоқхонанинг маъмурлари ҳайвонсифат ваҳший бўлиб кетишган экан. Шуларни ҳам она туққанмикин, деб ўйлайсан киши. Булар ўз болаларини бошқаларга ваҳшийлик қилиб боқаётганларини хис қилишармикин?\nБу ердаги тартибни одамлар билмайди. Улар қаёқдан ҳам билсин? Одами Жаслиқ қамоқхонасида ётган оила вакили бу дўзаҳдан ўз ёғига ўзи қовурилиб қайтиб келади. Менинг янгамдай кўрганларини ўз оила аъзоларига йиғлаб айтиб беради, оиладаги бошқа хотин-халаж бизнинг оиламиз каби қўшилишиб йиғлашса керак. Оҳу-фиғон шу оила ичида қолиб кетаверади. Янгамни кўрган қўни-қўшнилар “эрингизнинг соғлиқлари яхши эканми, чиқаришар эканми яқин-орада?” деб кўнгил учун сўраб ўтиб кетаверишади. Бошқа жойларда ҳам гап шу бўлса керак. Мен кўрганларимни ёзишга қарор қилдим. Ёзмасам бўлмайди. Ёзмасам ўзимни кечира олмайман.\nТошкентлик Наргиза опа 12 сентябрда ногирон қайнонаси билан эри Махмуд Дадабоевич Абзалов билан учрашиш учун Жаслиққа борди. Мен ҳам шу поездда эдим. Қайнонаси иккита қўлтиқтаёқ билан зўрға юради, етти марта операция қилинган, ёши 80 га яқинлашган кампир. Ўғли 159-модда билан айбланиб қамалган. Жаслиқ қамоқхонаси мутасаддилари уларни маҳбус Махмуд Абзаловнинг олдига киритишмади. Қайнона-келин Жаслиққа кечаси етиб боргани, борганлар кўп бўлгани ва меҳмонхонада жой бўлмагани учун улар ерда ётишган. Мен ҳам ерда ётдим, лекин мен ёшман, 80 ёшли онахон кечани ерда қандай ўтказдилар экан?\nЎзбекистон ҳукумати диндорларга қўшимча жазо сифатида янги-янги, бир-биридан тутуруқсиз қонунлар чиқармоқда. Яқингача паспортида никоҳдан ўтганлигини кўрсатувчи штамп бўлса аёллар ўз эрлари олдига кираверишар эди. Тўрт ой илгари ҳукумат бу тартибни ўзгартириб янги тартиб ўйлаб топибди ва уни эълон қилмасдан ҳаётга жорий қилибди. Энди эрининг олдига кириши учун аёлнинг қўлида паспортдан ташқари никоҳ қоғози ҳам бўлиши керак экан. Янги тартибни кимдир эшитган, кўпчилик эса эшитмаган ва одатдагидай паспорти билан йўлга чиққан. Наргиза опа ана шундай аёлларнинг бири бўлганлиги учун эрининг олдига киритилмаган.\nҚамоқхона Жаслиқдан саккиз километр нарида бўлгани учун одамларни қамоқхонагача автобусда олиб борилади. Бироқ қамоқхонагача одамлар йўлда икки жойда текширувдан ўтишлари керак. Учрашувга борадиган одамларнинг баъзилари қамоқдаги одамига икки сумка, баъзилари уч сумка нарса (озиқ-овқат, кийим-кечак) олиб борса, баъзилари беш-олти сумка нарса олиб боришади. Автобусдан тушгандан кейин ҳар қандай одам ичкарига ўз сумкаларини ўзи ташиши керак. Бировни бировга ёрдам беришига йўл қўйилмайди. Наргиза опа эрига беш сумкада нарса олиб келган экан.\nКечани ерда ётиб ўтказган қайнона-келин эрталаб зонага кириш учун никоҳ қоғози бўлиши кераклигини билишди. Наргиза опа ва қайнонасининг қон йиғлаб “биз эшитганимиз йўқ, бизга ҳеч ким айтмаган, шу сафар кириб чиқайлик, кейинги сафар албатта никоҳ қоғозини олиб келамиз” деб илтимос қилишларига маъмурлар қулоқ ҳам солишмади. Наргиза опа никоҳ қоғозини олиб келиш учун қайнонасини юкларнинг олдида қолдириб Тошкентга жўнаб кетди. Ҳатто битта сумкани кўтара олмайдиган кампир ҳам ўғлининг олдига кира олмади.\nМен акамнинг олдидан 16 сентябрда чиққан бўлсам, кампир ҳали ҳам келинини кутаётган экан. Мен поездда Наргиза опанинг телефон номерини олувдим. Ҳайрон бўлиб Наргиза опага телефон қилсам, у йиғлаб никоҳ қоғозини ҳеч қаердан топа олмаганини, ҳамма жойни кўплашиб қидирганини гапириб берди. Эртага ЗАГС бўлимига бориб дубликатини олишга ҳаракат қиламан, деди. Мен кирмасимиздан олдин бир мулозим “дубликат-публикат кетмайди, никоҳ қоғозининг асл нусхаси бўлиши керак” деган эди-ку, сиз ҳам эшиткадингиз-ку” десам Наргиза опа “нима қилай, қайнонамни олиб келишга ҳам боришим керак-ку” деди.\nЭ Худо, одамларни шунчалар ваҳший қилиб яратганмисан? Саксон ёшли ногирон онанинг нима айби бор? Шунчалар қийнашадими бир муштипар онани, бу ҳайвонлар? Қамоқхонадаги бандаларингнинг нархи шунчалик пастми? Э Худо, бу ваҳшийларнинг жазосини Ўзинг бергин!\nНаманганлик Латифахон опа билан ҳам поездда анча гаплашиб келдик. Унинг эри 1999 йил 16 йилга қамалган экан. Жаслиқ биринчи очилганда олиб борилган маҳбуслардан бири экан. Эри қамалганда қўлида тўққиз ойлик боласи билан қолган экан. Ҳозир ўша ўғилчаси 13 ёшга кирибди. Кейинги икки ўғли УмарБакир ва УсмонАли эгизак бўлиб, ҳозир тўрт ёшда эканлар. Биринчи маҳбуслар олиб борилганда зона ҳали битмаган экан. Икки вагон маҳбусни чўлнинг ўртасида қамаб икки кун иссикда ташлаб кетишган экан. Кун иссиқлигидан ҳатто сувлар ачиб кетган экан. Ўша сувлардан ичиб махбуслар ичкетар бўлиб, касал бўлиб, нечтаси ўлган экан. Латифахон опанинг айтишича, 1999 йилда келишганда зона жуда ҳам қўрқинчли ахволда бўлган.\nЖаслиққа қатнайдиган одамларнинг айтишича, охирги уч – тўрт йил ичида маҳбуслар асосан Жаслиққа олиб бориляпти экан. Бунинг исботини учрашувга бораётган оилалардан ҳам билса бўлади. Зона ичида аҳвол жуда оғир. Учрашувга кирган ёш болаларни коридорга чиқишга ҳам қўйишмас экан. “Хонангга кир!” деб милиция ходимлари бақириб туришади. Хонада эса болалар учун на бир ўйинчоқ, на бир телевизор, на бир радио, на бир бирон нарса бор. Болалар зерикишади ва яна коридорга чиқишни хоҳлашади. Чиқишлари билан милиция ходимлари «Хонагга кир!» деб бақиришади.\nБундай шароитни атайлаб одамлар безиши учун, ҳеч ким маҳкумнинг орқасидан йўқлаб келмасин деган мақсадда қилиб қўйишган, дейишади. Лекин одамлар ҳар қанча оғир шароит қилиб қўймасин, ҳар қанча хўрланса ҳам, ҳеч ким ўз яқинларидан воз кечиб кетгани йўқ. Ҳамма ўз яқинларини ҳар уч ойда кўриб туришга вақтида етиб бориб турибди. Овқатларни тайёрлаш учун хонага пичоқни беришмас экан. Ҳамма нарсалар ошхонада тозаланиб, ўша ерда қилиняпти экан. Посилка ва бандерол олишни ҳам ҳар икки ойда бир марта қилиб қўйишибди. Ораси икки ой бўлмаса, жўнатган посилка ва бандеролингизни қайтариб юборар экан. Кўпчилик нарсасини топширолмай қайтариб олиб чиқаяпти. Ҳали посилка олганига икки ой бўлгани йўқ, деб олишмаяпти экан.\nРўза бошланганда зона бошлиғи Кенжаев маҳкумларнинг олдига кириб «рўза тутасизларми?» деб сўрабди. Улар тутамиз, дейишибди. Кенжаев «бизда рўза тутишларинг учун шароит йўқ, шароит қилиб беролмайман», дебди. Маҳкумлар тутаверамиз, дейишибди. Рўзадорларни жуда қаттиқ қийнашибди. Икки кун овқат беришмабди. Кўпчилик рўзадор маҳбуслар хушидан кетиб қолибди. Кейин икки кунда бир марта овқат берадиган бўлишибди. Рўзадорлардан 16 кишини битта воронок машинада 23 июлда йигирма кунга Нукус турмасига олиб боришибди. У ерда йигирма кун ушлаб туриб яна қайтариб олиб келишибди. Овқатлари яхшимас, гўшти йўқ, ёвғон деса ҳам бўлади.\nБиринчи марта борсам ҳам бир нарса менга яққол билинди. Ҳукумат Жаслиқ қамоқхонасини бекорга бу ерда қурмаган экан. Асосий мақсад маҳбуслар ва уларнинг яқинларини руҳан синдириш бўлган экан! Менинг назаримда ҳукумат мақсадига эришган эмас, чунки, ўйлашимча, Худонинг Ўзи одамларга куч-қувват ва сабр-тоқат бериб турибди. Эй, Парвардигор, содиқ бандаларингни ваҳшийлар қўлига ташлаб қўйма!


ЎзА - 9 март куни "Бунёдкор" ва "Пахтакор"нинг расмий машғулотлари ўтказилади. Унинг 15 дақиқаси ОАВ вакиллари учун очиқ\n9 март куни "Бунёдкор" ва "Пахтакор"нинг расмий машғулотлари ўтказилади. Унинг 15 дақиқаси ОАВ вакиллари учун очиқ\n08.03.2018 17:38 Чоп этиш версияси\nТошкентнинг “Бунёдкор” жамоаси Суперлига 2-тури доирасида “Пахтакор” клубини қабул қилади.\n“Бунёдкор” – “Пахтакор” баҳси 10 март куни “Бунёдкор” стадионида соат 17:30 да бошланади.\nЭртага, 9 март куни ҳар иккала жамоа “Бунёдкор” стадионида ўзининг расмий машғулотини ўтказади. Миржалол Қосимов бошчилигидаги “қалдирғочлар” соат 11:00 да, Шота Арвеладзе устозлигидаги “Пахтакор” вакиллари эса 17:00 да расмий машғулотларини бошлайди.\nҲар иккала машғулотнинг дастлабки 15 дақиқаси ОАВ вакиллари учун очиқ бўлади. Шунингдек, машғулот олдидан журналистлар ўйин арафасидаги ўзларини қизиқтирган саволлари билан жамоа аъзоларига мурожаат қилишлари мумкин бўлади.


Бекзод Абдураҳмонов Нигора Турсунқулова билан турмуш қурмоқда 6-08-2021, 19:49 | Zamin.uz\n19:49 / 06.08.2021\nБекзод Абдураҳмонов Нигора Турсунқулова билан турмуш қурмоқда\nБундан бироз аввал Токио-2020 бронза медали совриндори бўлган Бекзод Абдураҳмонов тез орада турмуш қуради.\nМаҳоратли курашчимизнинг оила аъзолари "Спорт" телеканалидаги суҳбат давомида келин таэквондо бўйича Ўзбекистон терма жамоаси аъзоси Нигора Турсунқулова эканини айтиб ўтишди.\nЭслатиб ўтамиз, Токио-2020 да боксчи Баҳодир Жалолов билан бирга байроқдор бўлган Нигора Турсунқулова илк босқичдаёқ мағлубиятга учраб, мусобақа билан эрта хайрлашган эди.\nМаълумот учун, Бекзод Абдураҳмонов 1990 йилнинг 15 мартида Тошкентда туғилган. У фаолияти мобайнида 2 мартадан Осиё ўйинлари ва Осиё чемпионатида ғолиб бўлган. 2018 йилги Жаҳон чемпионатида эса бронза медални қўлга киритган. Шунингдек, Бекзод Рио—2016 Олимпиадасида ҳам иштирок этган.\nНигора Турсунқулова эса 1999 йилнинг 4 апрель санасида Жиззах вилоятида туғилган. У таэквондо бўйича 2018 йилги Осиё чемпиони ҳисобланади. Шунингдек, Нигора Жакартада ўтган Осиё ўйинларида бронза медалини қўлга киритган.\nҚайд этиш ўринли, бунгача ҳам ўзбекистонлик спортчилар ўзаро оила қурган ҳолатлар бўлган. Хусусан, оғир атлетикачи Руслан Нуриддинов 2020 йилнинг февраль ойида синхрон сузиш бўйича терма жамоа аъзоси Алмира Маматказинага уйланганди. Шунингдек, гимнастикачи Оксана Чусовитина ва юнон-рум кураши устаси Баҳодир Қурбонов ҳам оила қурган. “Замин” янгиликларини “Одноклассники”да кузатиб боринг\nЯнгиликлар » Спорт » Бекзод Абдураҳмонов Нигора Турсунқулова билан турмуш қурмоқда


26 июн 2022, Тошкент вақти: 23:16\nРоссия Федерацияси ва қўшни Қозоғистонда ҳам бу синдромга ўхшаш ҳолатлар болаларда кузатилаётгани ҳақида маълумотлар бор.\nЎзбекистонда коронавирусга чалинган болаларда «Кавасаки синдроми» кузатилгани ҳозирча расман тасдиқланмаган, лекин бу касаллик учрамади дейиш ҳам қийин. Бу ҳақда АОКАда ўтган брифингда Соғлиқни сақлаш вазирлиги ҳузуридаги Коронавирусга қарши кураш штаби аъзоси Севара Убайдуллаева маълум қилди.\n“Бизда бу синдром учради дейишимиз учун касаллик тасдиқланиши керак. Бугунги кунда бу синдромга ўхшаш ҳолатлар аниқ ўз тасдиғини топмади. Бироқ бу бизда кузатилмайди ҳам дегани эмас, "Кавасаки синдроми"га ўхшаш касалликлар болаларда кузатилиши ва кўпайиши ҳам мумкин. Бизнинг давлатимизда бу касаллик учрамади дейишимиз қийин, балки болаларда кечган ўрта оғир турларида бу касаллик белгилари ўхшаш ҳолатлар кузатилган бўлиш эҳтимоли бор”,- деди расмий.\nСевара Убайдуллаеванинг айтишича, “Кавасаки синдроми” генетик касаллик бўлиб, у асосан 4-5 ёшгача бўлган болаларда учрайди.\nБу — жуда ҳам кам учрайдиган катта ва майда қон томирлар ўзгариши, бола организмининг тизимли ўзгариши билан кечадиган касаллик. Бугунги кунда ривожланган давлатларда, Россия Федерацияси ва қўшни Қозоғистон давлатида ҳам бу синдромга ўхшаш ҳолатлар болаларда кузатилаётгани ҳақида маълумотлар бор.\nМутахассиснинг билдиришича, бу синдромга ўхшаш касаллик келиб чиқишида коронавирус таъсирида бола организмида кечадиган кучли яллиғланиш унинг иммун тизимини кучайиши, қон-томирлар ўтказувчанлигини бузилишини келтириб чиқаради.\nБоланинг тана ҳарорати 5 кун ва ундан ортиқ 38 даражадан юқори бўлади. Бола танасида турли тошмалар тошиши кузатилади, қўллар кафти ва товонлар териси кўчиши кузатилиши мумкин.\n“Ота-оналар болаларда шамоллаш аломатларини пайдо бўлиши билан поликлиникалардаги оилавий шифокор ёки педиатрга мурожаат этиши лозим. Бу синдром юрак миокардига бўлган таъсири сабаб миокардит касаллигини келтириб чиқаради, баъзи ҳолларда бола организмидаги кучли иммун реакция унинг ўлими сабабчиси бўлиб қолиши ҳам мумкин”,-деди Севара Убайдуллаева .


ТИНЧИМИЗНИ «СОТАЁТГАН» БОЛАЛАР | Маърифат саодати\nТИНЧИМИЗНИ «СОТАЁТГАН» БОЛАЛАР\nБолалар туғилибоқ бизни бошқарадилар десам, ишонасизми? Ишонаверинг, аслида шундай. Бу — ҳамма катталар тан олишдан қўрқадиган ҳақиқат. Негаки, бизнинг болалар борасидаги билимларимиз кам. Шу сабабли ҳам, ота-оналар ва болалар ўртасида (улар бир-бирларини қаттиқ яхши кўришларига қарамай) катта-кичик жанжаллар, дилхираликлар, тортишувлар бўлиб туради.\nҚАЙСАРЛИК УЧУН МУКОФОТ\nҲаммамиз фарзандларимизни мукофотлашни хуш кўрамиз, бироқ, деярли барчамиз мукофотлашни “сотиб олиш” билан чалкаштириб юборганмиз. Агар фарзандингиз инжиқ ва қайсар бўлиб бораётган бўлса, демак, сиз уни айни шу инжиқликлари ва қайсарлиги учун мукофотлаяпсиз.\n— Йиғламасанг, шоколад бераман, — дейсиз. Ана шу гапингиздан сўнг бола шоколад олиши учун йиғлаши кераклигини “кашф қилади”.\n— Укангни урмасанг, бир нарса бераман, — дейсиз. Бола ўша “бир нарса”нинг мазасини билиб қолдими, тамом — укаси калтак тагида қолади!\n— Тўполон қилмасанг, музқаймоқ егани борамиз, — дейсиз. Бу гапингиз болага агар музқаймоқ егиси келса, албатта, тўполон қилиши кераклиги англатади.\nЭҳ-ҳе, бунақа “рағбатлантириш”ларимизнинг чегараси йўқ. Ҳар сафар болаларимиз хархаша ёки тантиқлик қилганда (қулоғимиз тинч туриши учун), буни сўзсиз мукофотлаймиз. Ҳаётининг илк ёшлариданоқ боланинг номақбул хулқ-атворини тақдирлаймиз. Яхши ҳаракатларини эса эътиборсиз қолдирамиз.\n— Боғчага бормайман, — деб хархаша қилади болакай.\n— Хархаша қилмай, боғчага борсанг, сенга велосипед олиб бераман, — дея у билан “шартнома тузади” ота. Энди бола ҳар кунги тинимсиз хархашалари билан отасига велосипед ҳақида “эслата бошлайди”.\nБу одатлар шунчалик ёмонки, ҳатто бориб-бориб фарзандингиздан ўз тинчингизни сотиб ола бошлайсиз. Масалан, ишингизга халақит бераётган болага маҳаллангиздаги дўкончадан “истаган нарсасини сотиб олиши учун” пул бериб жўнатасиз. Тамом! Бола дўкончадан “истаган нарсасини сотиб олиши учун” сизга халақит бериши, тоқатингизни тоқ қилиши кераклигини тушунди!..\nЧАҚАЛОҚЛАР БИЗНИ БОШҚАРАДИЛАР\nЧақалоқ дунёга кела солиб, бутун атроф-муҳитни ва теграсида парвона бўлаётганларни ўзига мослаштира бошлайди. Ҳатто икки-уч ойлик гўдак ҳам йиғлаш ва чинқириш орқали она диққатини тортиш мумкинлигини билади. Шу тариқа, гўдаклар бизни аста-секин бошқариладиган қиладилар. Жуда кўпчилик ота-оналар доимо номаъқул ҳаракатларга муносабат билдиришларини болага намойиш қиладилар. Масалан, кичкинтой ҳиқилласа, қарамайсиз, эътибор бермайсиз. Лекин агар дод солиб йиғласа, ёнига учиб борасиз. Аксарият ҳолларда, ҳеч гап йўқ эканини кўриб, жаҳлингиз чиқади, “бекордан бекорга дод солган” болага дакки берасиз. Хоҳ ишонинг, хоҳ ишонманг, худди шу онларда сиз боланинг назорати остидасиз: у қўполлик қилади – сиз жаҳл қиласиз, у ўжарлик қилади – сиз асабийлашасиз. Унга шу керак! У ўзига эътибор беришингизни хоҳлайди, жаҳл қилсангиз ҳам, асабийлашсангиз ҳам, койисангиз ҳам майли, эътибор берсангиз бўлгани…\nЯхши ишлари учун муносабат билдирмаган эдингиз: пол артди — эътибор қилмадингиз, камига танқид ҳам қилдингиз:\n— Чала артибсан-ку! Кап-катта қиз шуни ҳам эплолмайсан-а! Нари тур, ўзим артаман…\nМактабда олган аъло баҳоларини кўрсатганида, шунчаки бош ирғаб қўя қоласиз, лекин идиш юваётиб, бехосдан пиёлани синдириб қўйса, тепасига югуриб борасиз, ўшқириб берасиз. Боланинг ҳамма иши яхши бўлганда, унга ҳеч ким эътибор бермайди ва шу тариқа, туғилганидан бошлаб бутун умр ёмон нарсаларга муносабат билдириб, яхши нарсаларга эътибор бермасдан, болаларни номаъқул хатти-ҳаракатларга ўзимиз ўргатамиз.\nБолаларни жазолаймиз ва ҳайрон қоламиз: улар нега бунча ўжар? Ҳатто калтак ҳам таъсир қилмайди-я! Билмаймизки, муносабат билдириш – аслида бола олган мукофот. Жазо, жанжал, тортишувлар – аслида уларнинг бақиришга, тўполон қилишга уринишини “тақдирлаш”. Хўш, нима қилмоқ керак? Шунчаки, муносабат билдирмаслик керак, вассалом. Демак, йиғи-сиғи, ўжарлик, дод-войларга муносабат билдирмаслик керакми? Ҳа, шундай қилиш керак. Буларнинг ҳаммаси ҳақиқатдан ҳам эътиборга молик эмас. Инсоний фазилатларгагина муносабат билдирган маъқул. Яхши феълли бўлиш – фойдали, ёмон табиатли бўлиш – зарар эканини болага жуда кичкиналигиданоқ амалда ўргатиш керак.\n“Сотиб олиш”ларимизга ўрганган бола “ҳали бола-да, катта бўлса эси кириб қолар” дея “тушуниш”ларимиз орқали ўзининг ота-онадан кучли эканини англаб олади.\nКўчада ўйнаб юрган кичкинтой ҳаяжонланиб уйга югуради:\n— Ойи, музқаймоқ сотишяпти, олиб беринг…\n— Йўқ, ўғлим, томоғинг эндигина тузалди. Сенга ҳозир музқаймоқ ейиш мумкин эмас.\n— Йўқ, ейман! Олиб берасиз! Олиб берасиз!..\nБола хархаша қилади, йиғлайди, ялинади. Агар она қарорини ўзгартирмаса, боланинг бу “спектакли”га эътибор бермаса, бола ноилож ўзини ўнглаб олиб, яна ўйинга чалғийди. Энг асосийси, хархаша қилиш, дод-вой солиш билан ҳеч нарсага эриша олмаслигини тушунади.\nАЧИНИШ УЙҒОТИБ АЛДАШ УСУЛИ\nОдатда, энг тоқат қилиб бўлмайдиган ҳолатларда болага ён берамиз ва шу тариқа, кейинчалик бола билан ўртамизда одатга айланадиган нохуш муносабатларнинг тамал тошини қўямиз.\nЎртоқлари билан ўйнаб юрган болакайни онаси уйга чақирди, дейлик. Ўшандай вақтларда боланинг феъл-атворидаги ўзгаришларга ҳеч эътибор берганмисиз? Боланинг рафтори бир зумда ўзгаради. Инжиқланиб, ҳиқиллай бошлайди. Бор-йўғи бир неча дақиқа олдин хурсанд бўлиб, ирғишлаб ўйнаб юрган болакайни таниёлмай қоласиз. Шубҳасиз, бу яна ўйинни давом эттириш учун онани кўндиришнинг энг яхши усули! Ёмон томони шундаки, бу тахлит феъл-атвор билан улғайган болалар эркак ёшга етганида ҳам, айб иш қилиб қўйса, аёлига нисбатан (худди онасига қилгани каби) ачиниш уйғотиб алдаш усулидан мунтазам фойдаланадилар.\nҚувноқ ва хуш кайфиятда бўлган болани рағбатлантирилса, у ҳамиша қувноқликка ва тетикликка интиладиган бўлади.\nҚизим тўрт ёшда эканида, бир куни булутли ва совуқ ҳавода кўчада ўйнашига рухсат бермадим. Аммо у кўзимни шамғалат қилиб, кўчадаги ўртоқлари ёнига қочиб қолди. Бироздан сўнг тиззалари шилинган, уст-боши ҳўл бир алфозда уйга қайтди ва ўтириб олиб, ҳиқиллай бошлади. Ора-сира “менга эътибор беряптимикин” дегандек мен томонга яширинча қараб-қараб қўярди. Эътибор бермаётганимни кўргач, ҳиқиллашни бас қилиб, индамайгина кийимларини алмаштирди. Эртасига ўртоқлари чақирса ҳам, кўчага чиқишни истамади. Менга уй ишларида баҳоли қудрат ёрдам бергани учун мукофот олгач, ёрдам беришни одатга айлантирди. Айтмоқчиманки, инжиқликлари беэътибор қолаётган болалар инжиқлик қилишдан албатта тийиладилар. Унутмангки, болалар яхши ишларни биздан қўрққанларидан ёки виждон амри билан эмас, бу иш ўзларига ёқиб қолгани учун бажарадилар. Яхши ишларни уларга янада ёқимли кўрсатиш ота-оналик маҳоратимизнинг нечоғли эканига боғлиқ.\n2018 йил 7 май сонидан олинди\nTagged Дилфуза Комил\n← СУДЛАНГАН ШАЙТОН\nЧУСТИЙНИ СЎРАСАНГ, ЧЕХОВ ДЕБ ТУРСА… →


ТРАНСПОРТ ХИЗМАТИ ҚАЧОН ЙЎЛГА ҚЎЙИЛАДИ? Шунингдек\nГлавная / Шунингдек / ТРАНСПОРТ ХИЗМАТИ ҚАЧОН ЙЎЛГА ҚЎЙИЛАДИ?\nТРАНСПОРТ ХИЗМАТИ ҚАЧОН ЙЎЛГА ҚЎЙИЛАДИ?\nАссалому алайкум таҳририят!\nМен ҳам газетангиз мухлисиман. Ҳар сафар “Хива тонги” газетасини қўлга олганимда шу замин тонгининг ифори таралгандек сезилади. Ўтган 2017 йил Президентимиз ташаббуси билан “Халқ билан мулоқот ва инсон манфаатлари йили” деб эълон қилиниб, халқимизнинг муаммоларини бартараф этиш учун қарор ва фармонлар қабул қилинди. Айниқса, аҳолини қийнаб келаётган муаммоларни хал қилиш учун давлатимиз томонидан чора-тадбирлар кўрилди ва кўрилмоқда.\nМен ҳудудимиз аҳоли-сини қийнаб келаётган бир муаммо тўғрисида ёзмоқ-даман.\nБизлар Гандимён қиш-лоғи, “Ангарик” маҳалласи, “Газкомпрессор йўли”нинг жанубий қисмида яшаймиз. Бу чекка ҳудудда ҳам ҳозирда пахта қабул қилиш маскани, бир қанча корхоналар, мол бозори, намунали уй-жойлар қурилиб, аҳоли гавжумлашиб бормоқда.\nМаълумки, аҳоли вакиллари турли юмуш, иш учун, ёшлар ўқиш учун шаҳарга қатнайди. Лекин бизнинг ҳудуддан марказга қатнайдиган жамоат транспорти йўқ. Шаҳар деҳқон бозоридан маҳалламизга қатнайдиган “Дамас” ва бошқа русумли киракаш машиналар ҳайдовчилари бозор ёнидан минмоқчи бўлсангиз “Биз у томонга бормаймиз, қачонки айтган пулимизни берсангиз ўтамиз”, дейишади. Қанча пул бўлади, деб сўрасак, таниш-билиши, одамига қараб 5-6 мингдан 10 минг сўмгача сўрашади. Кунда ўқишга қатнаб, илм олаётган болажонларни ҳам аяб ўтиришмайди. Улар ёзда иссиқ, қишда совуқда ночор қолишади.\nМинган чоқда ҳам ҳудуддаги 23-умумтаълим мактаби, ёки тўйхонагача ҳар одамга 1000 сўмдан олиб у ёғига бормаймиз деб ярим йўлда ташлаб кетишади.\n“Дамас” ойналарига “Деҳқон бозори - мол бозори” деб хўжакўрсинга ёзиб қўйишади холос. Киракашлик қилиш учун рухсатнома айримларида бор, кўпчилигида умуман йўқ. Борлари ҳам қоидага амал қилишмайди, муомала маданиятини билишмайди.\nУларнинг фаолиятини назорат қиладиган ташкилотлар қаерга қарашяпти? Энг муҳими, аҳоли номидан илтимосимиз - шаҳардан ҳудудга қатнайдиган жамоат транспорти яъни автобус қўйиб беришларини сўраймиз.\nТАҲРИРИЯТДАН: Мактубда қайд этилган муаммо, ўйлаб қаралса, бошқа ҳудудлар учун ҳам долзарб саналади. Жумладан, бир вақтлари Ал-Хоразмий, Пишканик маҳаллалари ва Хива шаҳри оралиғида қатнаган 7-йўналишдаги автобуснинг мана бир йилдирки, тўхтаб қолгани ҳам ҳақли эътирозларга сабаб бўлаётир.\nАҳолининг кундалик юмушлари учун шаҳарга қатнови турган гап. Бунинг устига қишлоқ жойларидан кўплаб ўқувчи ва талабалар ҳам шаҳар марказидаги мактаб ва коллежларга қатнаб ўқишади.\nҚишлоқ жойларидан, шунингдек, шаҳар ички ҳудуди, масалан, Янгиобод шаҳарчасидан шаҳар маркази оралиғида йўловчи ташиш учун ҳали-ҳалигача жамоат транспорти автобуслар қатнови йўлга қўйилмаётгани тушунарсиз ҳолат. “Дамас”лар қатнаб турибди-ку, дейиш мумкин. Лекин мактубда келтириб ўтилганидек, уларнинг тегишли тартиб-қоидада фаолият кўрсатаётганлиги талаблар даражасида назорат қилинмаётганлигини ҳеч инкор қилиб бўлмайди. Мактабдан чиқиб, уйига қайтаётган гуруҳ-гуруҳ бўлиб, илтимос қилиб қўл кўтарса ҳам болаларни машинаси бўш бўлса ҳам миндирмасдан ўтиб кетган (айримларини ҳисобга олмаса) киракашларни кўп кўрганмиз.\nТуман ва шаҳар ҳокимликлари тегишли бўлимлари, йўловчи ташиш билан шуғулланувчи автоуюшмалар, бу ишга дахлдор бошқа идоралар мутасаддилари ушбу масалада тегишли чораларни амалга оширадилар, деган умиддамиз.


Россияни тишлаб олмоқчи бўлганларнинг тишларини тўкиб қўямиз — Путин (видео) | Qalampir.uz\nРоссияни тишлаб олмоқчи бўлганларнинг тишларини тўкиб қўямиз — Путин (видео)\nОлам\t20 Май 18:41 22245\nВақти-вақти билан Россиядан бирон бир нарсани “тишлаб” тортиб олмоқчи бўлишади. Аммо Россия бундай қилмоқчи бўлганларнинг барчасини “тишларини тўкиб” келмоқда. Бу ҳақда бугун, 20 май куни Россия Президенти Владимир Путин “Ғалаба” ташкилий қўмитаси йиғилишида маълум қилди.\nУнинг сўзларига кўра, баъзилар омма олдида Сибир бойлиги адолатсиз равишда фақат битта мамлакатга тегишли, деб айтишга журъат қилмоқда. Путин таъкидлаганидек, “бундай нарсаларни айниқса жамоат жойларида эшитиш ғалати, лекин баъзида улар янграб турибди”.\n“Ҳамма бизни бирон бир жойимиздан тишламоқчи ёки тишлаб узиб олмоқчи бўлади. Бунга қўл урмоқчи бўлганлар бир нарсани билиб қўйишсин, тишлай олмасликлари учун биз уларнинг тишларини тўқиб қўямиз”, дея таъкидлади Путин.\nУнинг сўзларига кўра, Россиянинг рақиблари ушбу мамлакатни тийиб туришда давом этади, чунки уларга бундай мамлакат керак эмас.\n“Аммо бу давлат сизга ва менга керак, бизнинг халқимиз, Россия Федерацияси фуқароларига керак. Ва биз уни нафақат сақлаб қолиш, балки мустаҳкамлаш учун ҳам ҳамма нарсани қиламиз”, деб қўшимча қилди Путин.\nПрезидентнинг сўзларига кўра, мамлакат Қуролли Кучларининг ривожи бундай стратегик мақсадга эришишга кафиллик беради.\n26 Октябрь 19:34 22531\n25 Октябрь 11:11 19568


Фото: «Ювентус» ўйини кучли қор бўрони туфайли қолдирилди\nИталия чемпионатининг 26-тури доирасида бугун, 25 февраль куни ўтказилиши керак бўлган «Ювентус» — «Аталанта» учрашуви қолдирилди. Турин клуби матбуот хизмати ўйин ноқулай об-ҳаво шароити туфайли ўтказилмаслигини билдирган.\nЎйин қайси кунга кўчирилгани ҳозирча маълум эмас.\nУчрашув Тошкент вақти билан соат 22:00да, Туриндаги «Альянц – Ювентус» стадионида бошланиши керак эди. Аммо майдон айни вақтда қор билан қопланган ва қор ёғиши давом этмоқда. Учрашув қолдирилгани ҳақидаги қарор мухлислар трибуналарга жойлашиб бўлганидан кейин, футболчилар чигалёзди машғулотлари ўтказаётган вақтда қабул қилинди.


Обама Исроил Бош вазирини қабул қилади\n06 июл 2022, Тошкент вақти: 15:16\nИсроил Бош вазири Бенямин Нетаняҳу бугун Оқ уйда президент Барак Обама билан учрашади.\nХавфсизлик масалалари бўйича Исроил Бош вазири маслаҳатчиси Узи Арадга кўра¸ Эрон ядровий дастури Нетаняҳу-Обама сўзлашувининг асосий мавзуи бўлади.\nАраднинг таъкидлашича, Эроннинг ядровий қуролга эга бўлиши Исроил хавфсизлигига жиддий таҳдид солади.\n-Жаноб Нетаняҳу асосий диққат-эътиборни Эрон ядровий дастурига қаратишни режаланган. Бу дастурнинг нафақат Исроил хавфсизлигига жиддий таҳдид экани, балки Эроннинг ўз ядровий салоҳиятини тинимсиз равишда орттириб келаётгани ушбу мавзунинг тилга олинишига сабаб бўлмоқда, деди Узи Арад.\nИсроил расмийлари Эроннинг ядровий объектларига ҳарбий ҳужум уюштирилишини эҳтимолдан соқит қилмаган.\nОқ Уйдаги учрашув чоғида Исроил ва Фаластин муаммосининг ҳам муҳокама этилиши кутилмоқда.


Медведев: «Афғонистонни инқироздан чиқаришга қаратилган лойиҳалар...\n02.11.2019 12:11 0 1276\nБугун Тошкентда ўтаётган ШҲТ мамлакатлари ҳукумат раҳбарлари учрашувида Россия бош вазири Дмитрий Медведев Афғонистон масаласига тўхталди.\nРоссия бош вазири ШҲТни ушбу давлатни иқтисодий инқироздан олиб чиқишга қаратилган аниқ лойиҳалар ҳақида бош қотиришга чақирган, дея хабар бермоқда «Xabar.uz» мухбири.\n«Кеча Афғонистон бош вазири жаноб Абдулла Абдулла билан мамлакатда осойишта ҳаётни таъминлаш борасида қилинаётган ишлар ҳақида гаплашдик. Афғон иқтисодиётини юксалтириш ҳақида аниқ-тиниқ режалар, лойиҳалар керак. Афғонистон минтақада фаол иқтисодий ва сиёсий жараёнлар иштирокчисига айланиши керак» -, деди Медведев.\nАввалроқ, Беларусь бош вазири ядро хавфсизлиги бўйича таклиф билан чиққани хабар берилганди.\nАфғонистон Дмитрий Медведев\nХориж 12/12, 13:03\nХориж 11/12, 14:38\nЖамият 04/12, 18:57


ЭРИ | BUXGALTER.UZ\nДавлат хизматлари марказига умуман бормай, шахсий ЭРИ олишингиз мумкин. Вuxgalter.uz ўқувчиларига ёрдам бериш мақсадида ҳаммаси қандай ишлашини текширган ҳолда босқичма-босқич йўриқнома туздим. ...\nМуддати ўтган ЭРИдан янгисини олиш учун фойдаланиш мумкин\nДСҚ ҳузуридаги «Янги технологиялар» ИАМ ЭРИ калитларини рўйхатдан ўтказиш ва хизмат кўрсатиш маркази Давлат хизматлари марказлари томонидан берилган ЭРИ эгалари имкониятларини кенгайтирди. Агар ЭРИнинг муддати ўтган бўлса, уни барибир уйдан чиқмасдан фаоллаштириш мумкин. ...\nЭРИдан рухсатсиз фойдаланиш раҳбар ва бухгалтер учун муаммога айланиши мумкин. Адвокатлар огоҳлантиради: электрон рақамли имзога худди ташкилот муҳри ёки ваколат берилган ходимнинг шахсий имзоси каби жиддий муносабатда бўлиш керак. Бундай имконият ҳар доим ҳам бўлмаса, нима қилиш лозим? ...\nТашкилот ЭРИсидан фойдалана оладиганлардан кимдир тасодифан ёки атайин лозим даражада расмийлаштирилмаган ҳужжатга имзо чекиши қандай оқибатларга олиб келади? Ёки ундан фойдаланган ҳолда бошқа юридик аҳамиятга эга ҳаракатларни амалга оширса-чи? Булар бизнес учун салбий оқибатларни юзага келтириши мумкин. ЭРИ бўйича масъулиятни чеклаб, корхона хавфсизлигини таъминласа бўладими? ...


Ўзбекистондаги Eurasia Mobile Challenge ғолиблари эълон қилинди » Ўзбекистон янгиликлари – Zamin.uz\nBeeline Eurasia Mobile Challenge (“Евраосиё мобил кубоги”) ҳалқаро инновациялар танловининг республика босқичини эълон қилади. Дастурда иштирок этиш учун рўйҳатдан ўтган 129 ёш тадбиркорлар гуруҳидан миллий ҳакамлар уч совриндор гуруҳни танлаб олишди.\nМихаил Герчук, Евросиё ҳудуди бўйича VimpelCom Бош директори: “Биз мамнунлик билан Eurasia Mobile Challenge 2016 танлови ғолибларини эълон қиламиз. Make Your Mark дастури – VimpelCom компаниясининг муҳим лойиҳасидир, шунинг учун ўтган йилга нисбатан бу йили танловда иштирок этиш учун берилган аризалар сони ўсганидан ҳурсандмиз. Рақамли тадбиркорчилик бизнинг бизнесимизнинг ҳаётий кучи манбасидир, ва мазкур танлов орқали Евраосиёнинг ёш тадбиркорларини қўллаб-қувватлаш имконига эга эканлигимиздан ғурурланамиз. Биз ғолибларга келгуси йилнинг январ ойида бўлиб ўтадиган ҳудудий финал босқичида омад тилаймиз”.\nҚуйидаги гуруҳлар ғолиб бўлдилар:\nУч гуруҳ 24-25 январ кунлари Ереван шаҳрида бўлиб ўтадиган ҳудудий финалга таклиф этиладилар.\nMake Your Mark (“Ўз изингни қолдир”) номли VimpelCom‘нинг глобал лойиҳаси доирасида ўтказилаётган Eurasia Mobile Challenge сентябр ойида ишга туширилган эди.\nБу йилнинг финалистлари деярли 1000та рўйҳатдан ўтган гуруҳлар орасидан танлаб олинган, бу кўрсатгич 2015 йилдаги кўрсатгичдан икки маротаба кўп, лойиҳалар бўйича 300 ариза, ўтган йилдаги аризалардан 76% кўп. Ҳакамлар ҳайъати 8 иштирокчи-мамлакатлардан 24 гуруҳни танлаб олди. Дунёнинг энг йирик ташкилотларидан ҳалақаро ва рақамли тадбиркорлар, глобал инвесторлар, шунингдек ВимпелCом компаниясининг раҳбарларидан ташкил топган 10та ҳакамлар ҳаъати диққатига 24 ғолиб гуруҳлар ўз ғояларини тақдим этадилар.\nҲудудий финалда иштирок этган 3 ғолиб гуруҳ Барселонадаги Ҳалқаро мобил конгресси (World Mobile Congress) доирасида 2017 йилнинг 27 февралдан 2 март кунига қадар Глобал Мобиле Чалленге танлови финалида Евраосиёни тақдим этадилар.\nТеглар: конгресси Евросиё бўлдилар гуруҳидан қилинди Challenge Beeline


Умумий меҳнат бозори шакллантирилади | NORMA.UZ\nҲужжат 2021 йил 28 май куни Минск шаҳрида МДҲ иштирокчи давлатларининг Ҳукумат раҳбарлари кенгаши йиғилишида имзоланган. Ушбу ҳужжат аҳоли бандлиги соҳасидаги биринчи кўп томонлама халқаро шартнома ҳисобланади.\nБандлик ва меҳнат муносабатлари вазирлиги шартномани амалга ошириш юзасидан масъул ваколатли орган этиб белгиланди.\nБитимнинг мақсади қуйидагилардан иборат:\nумумий меҳнат бозорини шакллантиришда муаммоларни ҳал қилиш ва мавжуд тўсиқларни бартараф этиш бўйича ёндашувларни келишилган ҳолда ишлаб чиқиш;\nБитим иштирокчи давлатларида аҳоли бандлигига кўмаклашиш ва ишсизлар сонини қисқартиришга қаратилган чора-тадбирлар, дастурлар ва хизматларни ишлаб чиқишда ва уларнинг самарадорлигини оширишда ҳамкорлик қилиш ва ўзаро кўмаклашиш;\nфуқароларнинг давлатлараро эркин ҳаракатланишини ҳамда меҳнат фаолиятини амалга ошириш ҳуқуқларини таъминлаш.\nБитим доирасида қуйидаги 11 та йўналиш бўйича ҳамкорлик қилиш назарда тутилмоқда:\nумумий меҳнат бозорини шакллантириш учун шарт-шароитлар яратиш;\nмеҳнат миграциясини тартибга солиш ва аҳоли бандлиги муаммоларини ҳал этишга қаратилган чора-тадбирлар, дастурлар ва хизматлар самарадорлигини ошириш;\nкоммуникацион тўсиқларни, шу жумладан МДҲ иштирокчи давлатларининг меҳнат мигрантлари учун ишга жойлаштириладиган давлатнинг тили, тарихи, маданияти ва ҳуқуқлари асослари ва ўзига хос жиҳатларини ўргатиш бўйича дастурларни ишлаб чиқиш орқали бартараф этиш;\nхалқаро стандартлар бўйича амалиётга йўналтирилган кичик таълим дастурларини ишлаб чиқиш ва татбиқ этиш;\nхалқаро методикалар бўйича мустақил баҳолаш натижаларига кўра малакани ўзаро тан олиш тизимини яратиш;\nиш топишда қийинчиликларга дуч келган аҳолининг айрим гуруҳларини ишга жойлашиш имкониятларини кенгайтириш;\nмеҳнат ресурсларининг мобиллигини ошириш;\nахборот тизимларини ривожлантириш ва интеграция қилиш;\nнорасмий бандликни қисқартириш;\nМДҲ иштирокчи давлатлари ҳудудларида вақтинчалик меҳнат фаолиятини амалга ошириш учун МДҲ иштирокчи давлатларидан меҳнат мигрантларини ташкиллаштирилган тарзда танлаб олиш ва жалб этиш тизимини жорий қилиш ва ривожлантириш;\nнолегал меҳнат фаолиятига, шу жумладан меҳнат мигрантлари томонидан шундай фаолиятнинг амалга оширилишига тўсқинлик қилиш.\nҲужжат Қонун ҳужжатлари маълумотлари миллий базасида эълон қилинган ва 16.09.2021 йилдан кучга кирди.


Кун мавзулари, 25 август 2018\n19 ноябр 2019, Тошкент вақти: 05:30\nшанба 25 август 2018\n"27 йил қорамойга ботиб трактор ҳайдадим, пенсиям эса 268 минг сўм"\nOzodNazar: “Жамиятнинг Каримовга муносабатини пайпаслаб кўришяпти”\nАбдулазиз Карим: Мен энди "жиноятчи" эмасман...\nЎтган асрнинг тўқсонинчи йилларида “Қурбон бўламан” қўшиғи билан танилган, ҳозирда Туркия ватандоши сифатида Истанбулда яшаётган ўзбекистонлик хонанда Абдулазиз Карим Ўзбекистонда ўзига нисбатан жиноят иши ва қидирув бекор қилинганини айтди. Хонанданинг 24 август куни Facebook саҳифасига жойлаган видеомурожаатида таъкидлашича, президент Шавкат Мирзиёевнинг ташаббуси билан реабилитация бўлгани ҳақда унинг уйига Тошкент милициясидан қўнғироқ қилиб айтишган.\nЎзМТРК ходимлари: Раҳбарият уйдаги гапни кўчага ташиганларни қидирмоқда\nЎзбекистон МТРК раҳбарияти телерадиокомпания ходимлари фаолияти устидан назоратни кучайтиришга тушди. МТРКнинг бу ҳақда хабар қилган бир-биридан мустақил бир неча ходимига кўра, раҳбариятнинг бундай чораларга қўл уришига марҳум Ислом Каримовнинг исми эфирда айтилмаслиги лозимлиги тўғрисидаги огоҳлантиришнинг кенг жамоатчиликка ошкор бўлгани сабаб бўлган.\nБекобод меткомбинатида ота-бола канализация қудуғида газдан заҳарланиб ўлди\nБекобод металлургия комбинатининг ишчиси ва унинг ўғли - канализация қудуғида газдан заҳарланиб, касалхонада вафот этган ота-бола - 23 август куни дафн этилди.\nФарғоналик йигит синглисига шилқимлик қилган қўшнисини чавақлаб ўлдирди\n“Facebook”ка ички ишлар ходими видеосини жойлаган фуқаро “профилактик суҳбат”га чақирилди. Оҳангаронда пора олган бош шифокор ашёвий далил билан ушланди. Жорий ҳафта матбуот шу каби воқеалар ҳақида хабар берди.\nЎзбек матбуоти "Чингизхон ўзбек экани"ни исботламоқчи бўлаётганларни танқид қилди\nЧингизхон “ўзбек экани”ни исботлашга уринаётганлар кескин танқид қилинди. Ўзбеклар орасида психологларга “фақат жиннилар боради” деган хато қараш ҳамон мавжуд. Жорий ҳафта матбуот шу каби воқеалар ҳақида хабар берди.\nОсиё ўйинлари: Ўзбекистон бир кунда учта олтин медал олди, ўзбек полвонлари Осиёда иккинчи бўлди (ФОТО)\nИндонезиядаги Осиё ўйинларида иштирок этаётган Ўзбекистон спортчилари 22 -23 август куни яна учта олтин медални қўлга киритди. Учта олтин, учта кумуш ва битта бронза Академик эшкак эшиш бўйича 23 августда ўтган жуфтлик баҳслари финалида иштирок этган Шаҳбоз Абдужабборов ва Шаҳбоз Холмурзаевлар маррага биринчи бўлиб етиб боришди ва олтин медалга эгалик қилишди. Академик эшкак эшиш бўйича яна бир жуфтлик Сардор Тўлқинхўжаев ва Алишер Турдиев финалда маррага иккинчи бўлиб етиб келиб кумуш медални олди. Академик эшкак эшиш бўйича тўртлик баҳсида эса Ўзбекистон жамоаси бронза медални қўлга киритди. 22 августдаги таэквондо баҳсларида Никита Рафалович финалда Жанубий Корея терма жамоаси аъзоси Хва Жун Лига қарши даянга чиқди. Ўзбекистон вакили 21:18 ҳисобида ғалаба қозониб, ўзбек жамоасига Осиё ўйинларидаги иккинчи олтин медални олиб келди. 22 августда эркин кураш бўйича мусобақаларда Мўминжон Абдуллаев130 кг вазн тоифасида қозоғистонлик Нурмакан Тиналиевни енгиб, яна бир олтин медални қўлга киритди. Бу ёш курашчи Мўминжон Абдуллаевнинг халқаро мусобақалардаги илк медали бўлди. 22 августдаги мусобақларда ўзбек спортчилари яна 2 та кумуш медалга ҳам эга бўлдилар. Кураш беллашувларида -87кг вазн тоифасида иштирок этган Рустам Ассакалов финалда эронлик Нури Ҳуссайнига 1:6 ҳисобида ютқазди ва олтин медални қўлдан бой бериб, кумуш медалга сазовр бўлди. Оғир атлетика мусобақасида -69кг вазн тоифасида қатнашган Достон Ёқубов даст кўтаришда 145кило, силтаб кўтаришда эса 186 кило тошни ўзига бўйсундирди. Умумий ҳисобда 331 кило натижа билан у ҳам Осиё ўйинларининг кумуш медалини қўлга киритди. Эркин курашчилар умумжамоа ҳисобида 2-ўринни эгаллади Эркин кураш бўйича мусобақаларда умумий ҳисобда олтита вазн тоифасида турли давлатлардан келган 106 нафар спортчи кураш олиб борди. Ўзбекистонлик эркин курашчилар 1та олтин ва 4та бронза, жами 4та медални қўлга киритишди. Шу тариқа эркин курашчи термаси умумжамоа ҳисобда иккинчи ўринни эгаллади. Умумий ҳисобда 3та олтин, 1та бронза медалини қўлга киритган эронлик полвонлар биринчи бўлишди. Япония ва Қозоғистон терма жамоаси аъзолари 1та кумуш ва 2та бронза медалини қўлга киритиб, учинчи кўрсаткични қайд этишди. Бугунги мусобақалар 23 августда футбол бўйича Ўзбекистон олимпия терма жамоаси нимчорак финал учрашувида Гонконг терма жамоасига қарши майдонга тушади. Учрашув Тошкент вақти билан соат 14:00да бошланади. Ўзбекистон – Гонконг жуфтлиги ғолиби чорак финалда Эрон – Жанубий Корея жуфтлиги ғолиби билан куч синашади. Шунингдек 23 август куни ўзбекистонлик спортчилар слаломда эшкак эшиш, таэквондо, академик эшкак эшиш, гольф, сузиш, оғир атлетика, теннис, велоспорт мусобақаларида иштирок этади. Медал бўйича умумжамоа ҳисоби Осиё ўйинларида Ўзбекистон жамоаси жами 17та медалга эгалик қилмоқда. Улардан 4таси олтин, 6 та кумуш ва 7та бронза. Тўртинчи кун мусобақаларидан сўнг Ўзбекистон делегацияси умумий рейтингда 9-ўринни эгаллаб турибди. Олтин медаллар: Бекзод Абдураҳмонов (эркин кураш) Никита Рафалович (таэквандо), Мўминжон Абдуллаев (эркин кураш), Шаҳбоз Абдужабборов ва Шаҳбоз Холмурзаев (академик эшкак эшиш). Кумуш медаллар: Дмитрий Шокин (таэквандо), Дарья Латишева (ушу таулу), Рустам Ассакалов (грек-рим кураши), Достон Ёқубов (оғир атлетика), Ниёз Пўлатов (таэквандо), Сардор Тўлқинхўжаев ва Алишер Турдиев (академик эшкак эшиш). Бронза медаллар: Сирожиддин Ҳасанов , Магомед Ибрагимов, Давит Модзманашвили (учаласи ҳам эркин кураш бўйича), Нигора Турсунқулова (таэквандо), Адҳамжон Эргашев (оғир атлетика), Светлана Осипова (таэквандо), Академик эшкак эшиш бўйича тўртлик мусобақаси жамоаси. XVIII Осиё ўйинларига Индонезия пойтахти Жакарта ҳамда Суматра оролидаги йирик шаҳарлардан бири Палембанг мезбонлик қилмоқда. 18 августдан 2 сентябргача давом этадиган ўйинларда 45 мамлакатдан жами 9 704 нафар спортчи 42 та спорт тури бўйича 476 та медал учун курашади.


Адабиёт надир? | Ғафур Ғулом нашриёти\nҲар синф, халқнинг ўзига махсус оҳанги, ўзига таъсир қиладурғон зори бўлур. Мана шул муҳит бўшлигинда бўлган қатъий тўлқуннинг бир-бирига бирлашмагидан ҳар одамга ҳар хил шодлиқ ва ё кўб аччиқ таъсир этмагиндан одамнинг кўнглида ўзи билмасдан ўрнашуб қолғон ва ҳар вақт, умрининг охирига қадар сақланатурғон қайғуланмак ва ё кўкрак кериб қўб дам олурдай оҳ урмаклар – ҳамаси кўнгилда ҳар хил рангда, ҳар хил кайфиятда тўлуб ётқон адабиёт хосасиндан саналур. Киши баъзи вақтда шодликдан кулур ва баъзи вақтда кўз ёшин тўкуб йиғлар, оҳ тортар. Одамнинг мундоғ ҳар хил кайфиятга кируб турмоғи ўз ихтиёри нла бўлмай, балки маишати йўлида ҳар вақт учраб турадурғон фалокатнинг анга баъзи вақтда зулм кўрсатмоғи ва баъзи вақтда бир яхшилик кўрсатуб суюндирмоғидин келуб – яхши кўрганда суюниб, ёмонлиқ кўрганда йиғлаб – шундоғ бўлуб икки турли ўзгаруб турар, баъзи вақтда фалак бир одамни қайғуга солар, ул ўзи тушуниб, ўйлаб туруб, оҳ тортуб йиғлар. Бу ҳасратларни ўз ичига сиғдиролмас. Бировга айтса, “Вой бечора” деюрмукин, деб ўз қайғусини бировга айтмакка тилар. Тўп тўғри айтганда у қадар таъсир қилмас. Адабиёт ила айтганда албатта таъсир қилар. Менинг бир ошнамнинг ўлдиги хабари келар. Мен ҳеч хафаланмайман. Бир вақтда мактуб келар, мактубда аларнинг кўрган кунлари адабиёт ила бундай ёзилур:\nМана шундай қаҳрамонона умид, қаҳрамонона ҳис ва қаҳрамонона ғайрат – барчалари тарихий адабиётнинг натижасидан бошқа нарса эмасдир. Ҳеч тўхтамасдан ҳаракат қилуб турғон вужудимизга, танимизга сув-ҳаво не қадар зарур бўлса, маишат йўлида ҳар хил қора кирлар ила кирланган руҳимиз учун ҳам шул қадар адабиёт керакдир. Адабиёт яшаса – миллат яшар. Адабиёти ўлмағон ва адабиётининг тараққийсига чалишмаган ва адиблар етишдирмағон миллат охири бир кун ҳиссиётдан, ўйдан, фикрдан маҳрум қолуб, секин-секин инқироз бўлур. Муни инкор қилиб бўлмас. Инкор қилғон миллат ўзини инқирозда эканун билдирур.\nБиздан бошқа миллатларга кўз солсак кўрамизки, аларнинг олти ёшдан олтмиш яшар қариларина қадар адабиётдан бир лаззат олуб охир умрига қадар адабиёт ўқуб эшитмакни вазифаи миллиясидан ҳисоб қилур. Мана шунинг учундирки, Оврўпонинг ҳар шаҳар ва қишлоқларида ҳар кун, ҳар ҳафта адабиёт кечалари қилинур, адабиёт ўқилур, нутқ сўйлануб халқ кўб кируб таъсирланурлар. Мана тотор қардошларимиз йилда бир дафъа бўлса ҳам шаҳар ва қишлоқларида “Адабиёт кечалари” қилуб халқға руҳ беруб кўб олқишлар, офаринлар олдигини ғазеталардан ўқуб турмакдамиз. Бизлар эсак адабиётдан лаззат олмак бир тарафда турсун, ҳатто боболаримиз ва болхоса “Ислом маданияти” замонинда катта рўл ўйнағон ва аларнинг маишатларин кўрсатган таърих умумийларни ўқуб англамоқдин ҳам кўб йироқ турамиз.\nБизни уламо ва эшонларимиз тўн киймакдан, авомларимиз чойхоналарга чиқуб чой ичмакдан ва зиёлиларимиз эса Оврупо киюмликларидан ва қийматлик папирўсларидан лаззат олурларки, “адабиёт нима?” десанг, жавобида юқорида айтилганча “яъни, масалан”дан бошқа жавоблари йўқдир. Мана шунинг учундирки, кундан-кунга руҳимиз тушуб, келадирғон истиқболимизга умидсиз қараб, бошқа миллатлар каби шод ва умидли яшамаймиз ва бизда шодлик ва руҳ бўлмагани учун бир ишни қиламиз деб энди ўйлаганимизда ўй йўқ – фикрлар чочилуб, ақлларимиз паришон бўлуб кетар.\nЭнди, эй, қардошлар! Адабиёт ўқуйлик. Адиблар етишдирайлук, “адабиёт кечалари” ясайлук. Руҳ, ҳис, туйғу, фикр, онг ва ўй олайлук, билайлук. Агарда “баёз” ва бемаъни бир-икки дона китоблар ила қолсак, маҳву инқирозий бўлурмиз. Юрагимиз кундан-кун тошдан ҳам қаттиғ бўлур. Юракни эритайлук, руҳ берайлук, инқироз бўлмайлук. Меним бу ожизона фикрима қўшилатурғонлар бўлса адабиётнинг фойдаси тўғрусинда “Оина” ва “Садо”ларимизга тарихий ва адабий мақола ва шеърлар ёзсунлар, китоблар тартиб берсунлар. Ҳозирда бизга бирдан-бир лозим бўлғон нарса – адабиёт, адабиёт, адабиёт…\n“Садои Туркистон” газетасининг 1914 йил 4 июн сонида босилган.


Xalqaro aloqalar bo’limi » Kamoliddin Behzod nomidagi Milliy Rassomlik va Dizayn Instituti\nXaлқаро алоқалар бўлими бошлиғи:\nТуғилган йили: 1982 йил 8 апрель\nУшбу лавозимда 2010 йилдан фаолият юритиб келмоқда\nXalqaro aloqalar bo'limi yangiliklari\n2013 йил 25 ноябр куни соат 10.30да Россия Бадиий Академиясининг академиги Виктор Георгиевич Картцев халқаро ҳамкорлик алоқаларини ривожлантириш ҳамда тажриба алмашиш мақсадида институтга ташриф буюрди. В.Г.Картцев ҳамда институт раҳбарияти билан бўлиб ўтган учрашув чоғида амалга ошириладиган иш режалари ҳақида келишиб олинди. Учрашувдан сўнг В.Г.Картцев ҳамда институт профессор-ўқитувчилари ва талабалари билан биргаликда “Тасвирий санъат” мавзусида давра суҳбати бўлиб ўтди. Ташриф сўнгида В.Г. Картцев институт ректори Аминов Хасан Рашидовични “Маданий меърос” Халқаро фонди дипломи билан тақдирлади.\n2013 йил 19-21 декабр кунлари Япониянинг Киото Санъат ва Дизайн университети ҳамда Тоҳоко Санъат ва Дизайн университети томонидан Киото шаҳрида ўтказилган “Art Education for Peace Making” мавзусидаги Халқаро “ALIA” конференциясида институт ректори Х.Аминов иштирок этди.\n2014 йил 12 февраль куни институт профессор-ўқитувчилари ҳамда талабалари Озабайжон Республикасининг Ўзбекистондаги элчихонаси ҳузуридаги Ҳайдар Алиев номли Маданият Марказида бўлиб ўтган “Озарбайжон адабиёти ўзбек тилида” номли илмий симпозиумда иштирок этишди.\n2014 йил 20 февраль куни институтга Тошкент Гетё институти директори Юлия Ханске ҳамда маданият дастурлар координатори Ровшан Исроиловлар ташриф буюрдилар. Учрашув чоғида келгусида қилинадиган ишлар режалаштирилди, жумладан, жорий йилда ўтказилиши керак бўлган кўргазмалар, маҳорат дарслари ҳамда турли лойиҳалар ҳақида келишиб олинди. Ташриф чоғида Тошкент Гетё институти делегацияси институтдаги таълим жараён билан танишди.\n2014 йил 21 февраль куни институтга Корея Республикасининг “Indok” университети президенти Ли Ву Квон, Халқаро алоқалар бўлими бошлиғи Даи Санг Юм ҳамда “Sungshim” фондининг президенти Ю Ми Халар ташриф буюришди. Институт раҳбарияти ва “Indok” университети делегацияси ўртасида бўлиб ўтган учрашувда халқаро ҳамкорликни кенгайтириш мақсадида тажриба алмашиш, кўргазмалар ташкил этиш, илмий мақолалар чоп эттириш каби кўплаб лойиҳалар ҳақида келишиб олинди.\n2014 йил 25 февраль куни институт “Тасвирий Санъат” факультети профессори Умарбеков Жавлон Юсупович Россия Бадиий Академиясининг президиумида иштирок этди. Ушбу президиумда, қилган меҳнатлари учун Ж.Умарбеков Россия Бадиий Академиясининг аъзолигига қабул қилинганлиги белгиси сифатида, Россия Бадиий Академиясининг мантияси ҳамда нишони тақдим этилди.


Ўзбекистон иқтисоди 2013 йилда яна 8 фоизга ошгани айтилмоқда\n04 декабр 2020, Тошкент вақти: 03:44\nЎзбекистон расмийлари мамлакат иқтисоди 2013 йилда 8 фоизга ўсганини айтмоқда.\nЎзбекистон ҳукумати БМТ Бош ассамблеясининг 68-сессиясига тақдим қилган “2013 йилда Ўзбекистон ижтимоий-иқтисодий ривожланиши” тўғрисидаги ҳужжатда айтилишича, ўтган йили мамлакат ялпи ички маҳсулот ҳажми 8 фоизга ошгани айтилади. Бунда саноат ишлаб чиқариш соҳаси 8,8 фоиз, қурилиш соҳаси 16,6 фоиз, хазмат кўрсатиш соҳаси 13,5 фоиз ва чакана товар айланмаси 14,8 фоизга ошгани иддао қилинмоқда.\nЎзбекистон ҳукумати ҳар йили мамлакат иқтисодига оид бир-бирига ўхшаш рақамларни эълон қилади. Мамлакат иқтисоди нисбатан ёпиқ бўлгани боис, халқаро мутахассислар Ўзбекистон иқтисоди йилига ўртача 8-9 фоизга ўсаётганига доир иддаоларни шубҳа остига олади.\nЙиллар давомида қийин иқтисодий шароитда яшаётган аксар ўзбекистонликларнинг турмуши ўтган йили янада ёмонлашгани, хусусан, амалдаги инфляция расмий кўрсаткичлардан анча чуқурроқ бўлгани бу шубаҳаларга асос бўлади, дейди мустақил иқтисодчилар.


Номаҳрам... (17-қисм) - Zamin.uz\n09:28 / 09.09.2018\n— Бу сафар қандай қочдинг турмадан? — дала ҳовлига етиб келишлари билан кулиб сўради Бек ака Ҳусан акага кўз қисиб. — Шунчалик уддабуронмисан-а?..\n— Мени нима учун алдадингиз? — Матназар жавоб бериш ўрнига қовоғини уйиб Бек акага юзланди. — Нега моддани олдиндан айтмадингиз?\n— Сен-чи? Кўзинг қаердайди ўшанда? Сўраш керак эди.\n— Сиз устимдан кулмоқчи бўлгансиз, биламан.\nБу гап Бек акага ёқмади шекилли бир-икки томоқ қириб қўйди:\n— Сен ўзи кимсан? Келиб-келиб сенинг устингдан куламанми? Мендай одамнинг назарига тушганинг учун Худога шукур қилсанг-чи! Агар истасам, аллақачон ўлдиртириб юборардим сени. Бироқ бундай қилмайман. Чунки, сен ҳали кераксан бизга. Турма масаласига келсак, шу йўл билан текшириб олмоқчийдим, холос.\n— Хўш, текшириб бўлгандирсиз?\n— Албатта. Бугун ваъда қилган уч юз эллик мингни бераман қўлингга. Сен янги иш бошлайсан.\n— Ўз атрофингдаги дўконлар, ишлаб чиқариш корхоналарини назорат қиласан. Менинг номимдан. Ҳеч ким мушугингни пишт, демайди. Анови пулларга эса хизматчилар ёллайсан.\n— Кечирасиз-у, кафолат қани? Ахир, мени ҳозир ҳам турмадагилар қидиришяпти!\n— Ҳеч ким қидирмайди сени. Бирпасдан кейин ўзим қўнғироқ қилиб, ўйин тугаганини айтаман уларга. Бўпти, гапни калта қилайлик. Мана бу одам — Ҳусан аканг. Бу ёғига ҳамкорликда ишлайсанлар. Юр, энди сенинг улушингни берай!\n— Мен-чи? — бир четда қимтинибгина ўтирган Мардон Бек акага умидвор термилди. — Нима қилай?\n— Сен бориб бозорингни қилавер! — Бек аканинг ўрнига жавоб қилди Ҳусан ака. — Эртага кечқурун йигитлар боришади. Улушимизни, албатта, улардан бериб юбор!\n— Гап йўқ.\nМардон Ҳусан акага бир қараб олгач, секин ташқарига йўл олди…\nҚариган чоғда шайтоннинг йўлига кирган ёмон. Ботир дўкондор ичкиликка берилганидан бери хаёллари бузила бошлаганди. Айниқса, аввалига Матназар, кетидан Мардон лўмбиллаган Марҳаматни орқаларидан эргаштирганини кўриб ич-этини ерди. Олдин қизи Ҳамида бахтсиз бўлиб қолганини кўриб аламдан ёнганди. Энди у кунларни унутди. Марҳаматнинг келишган қомати қарияни турли орзулар оғушига олиб кирган эди.\n— Аниқ шийпон томонга кетди, — кўнглидан ўтказди қария уйига кириб яшириб қўйган юз грамм ароқни шоша-пиша симириб кўчага йўл оларкан. — Орқасидан бораман. Барибир ҳозир ким ёрдам бераркан, деб мўлтираб юрибди. Милисадан яшириниш осон эканми!.. Гапимга кўнса, қабристон қоровули билан гаплашиб, ўша ердан биронта пана жой топиб бераман. Кирмаса… Агар кирмаса, ўз қўлларим билан милисанинг қўлига топшираман…\nДўкондор адашмаганди. Марҳамат шийпоннинг қоронғи хоналаридан бирига кирганча бурчакда биқиниб ўтирар, йиғлаган товуши эшитилиб қоларди.\n— Ким у? — даст ўрнидан туриб бурчакка қаттиқроқ қисилди у. — Ким деяпман?\n— Менман, — шивирлади дўкондор. — Ботир амакиман.\n— Вой, сиз… Бу ерда нима қилиб юрибсиз?\nБотир дўкондор жавоб бермай, Марҳаматга яқинроқ келди.\n— Сенинг азобда қолганингни кўриб чидолмадим. Ҳамдард бўлай, деб келдим…\nШу гапни айтиш асносида дўкондор Марҳаматнинг икки қўлини ушлаб, аста ўзига тортди.\n— Вой, бу нима қилганингиз? — қўлларини тортмоқчи бўлди Марҳамат. Лекин кучи етмади. — Қўйворинг! Ахир…\n— Нега қўрқасан? Менам одамман. Менам эркакман. Сенинг ўша саёқлар билан етаклашиб юрганингни кўрганимда ёниб кетишимни билмайсан. Кел, бу ёғига учрашиб юрайлик! Сени ўзим ишончли жойга яшириб қўяман. Иссиқ-совуғингдан хабар олиб тураман. Ташлаб қўймайман. Фақат… Менинг раъйимни қайтарма!\nМарҳамат бошқа пайт бўлганда, шубҳасиз, оғзидан ароқ ҳиди гупириб турган бу қари чолни итариб ташлаган, кўпчиликнинг олдида шарманда қилган бўларди балки… Лекин ҳозирги вазиятда ҳеч нима қилолмайди. Қидиришаётганини, ушлаб олишса, турмага тиқишларини билади. Шу сабабли дўкондорга ортиқча қаршилик кўрсатиб ўтирмади. Пайтдан фойдаланган дўкондор эса уни белидан маҳкам қучоқлаб ахлат сочилиб ётган полга ётқизди…\n— Вой, мен ўлиб қўя қолай!.. — Ботир дўкондор Марҳаматнинг қўйнида ухлаб қолган экан. Эрта тонгда кимнингдир қаттиқ қичқириғидан уйғониб сакраб ўрнидан турди. Не кўз билан кўрсинки, рўпарасида қизи Ҳамида турарди.\nУнга кўзи тушган Марҳамат ҳам шоша-пиша ўрнидан турди-да, дўкондорнинг орқасига беркинди.\n— Бу нима қилганингиз, ота? — қичқирди Ҳамида. — Нималар қилиб қўйдингиз?..\n— М-мен… Қизим, ўзингни бос! Сал кайфим ошган экан. Билмайман… Билмайман…\n— Қариган чоғингизда қайси шайтон йўлдан урди сизни? Яна келиб-келиб манови қанжиқ билан-а? Онам билса нима бўлади?\n— Қизим, ўзингни бос! Биласан-ку, сени…\n— Овозингизни ўчиринг! — юзларини ювиб тушаётган кўз ёшларини арта-арта отасининг сўзини бўлди Ҳамида. — Мен… Мен чидай олмайман бундай иснодга. Мен… Йўқ… Ўзимни ўлдираман. Шунда қутуласан ҳамманг!\nУ шу гапни айтди-ю, оқсоқлана-оқсоқлана уйи томон югуриб кетди.\n— Ҳой, қиз, аҳмоқлик қилма! Тўхта! — Ҳамиданинг ортидан кетиб бораркан, уни тўхтатишга уринарди дўкондор. — Мени шарманда қилма! Отангни адойи тамом қилма!\nҚарилик эканми, Ҳамидага ета олмади…\nУ аллақачон узоқлашиб қишлоқ кўчасига кириб улгурганди…\nДўкондор сўкина-сўкина ҳовлисига кириб келди ва юраги қинидан чиққудек омборларни, машина гаражларини титкилаб Ҳамидани қидиришга тушди.\nҲеч қаерда йўқ. Хотини ҳам негадир кўринмайди.\n— Қайдасан, Ҳамида? — қичқира бошлади у оғилхона томон йўл оларкан. — Нега индамайсан?\nАксига олгандек, оғилхона эшиги ҳам ёпиқ экан.\n— Ҳа-а, ичкаридан беркитиб олган, — хириллаган кўйи шивирлади дўкондор. — Қизим, оча қолгин! Ҳаммасини тушунтираман ўзингга! Очсанг-чи! Отангни маҳтал қилмасанг-чи!\nҲеч ким жавоб қилмагач, эшикни тепа кетди. Очилмади. Шундан сўнг атрофни айланиб йўғон бир хода топди-да, оғилхона эшигига тинимсиз ураверди. Ниҳоят эшик очилди. Дўкондор ходани бир четга улоқтириб жонҳолатда ўзини оғилга урди…\n— Қизи-им! Ҳамида-а-а! Нималар қилиб қўйди-инг?! Жон бола-ам!\nДунё азобларидан безиб кетган Ҳамида оғилхонанинг шифтида осилиб турар, юзлари арқон зарбидан кўкариб кетганди.\nМардоннинг кўзи Ҳамиданинг ўлимидан кейингина очилди. У Марҳамат Ботир дўкондорнинг қўйнида тун бўйи ётиб чиққанини эшитгач, буткул тутақди. Жанозанинг эртаси куни қора дори бозоридаги савдони ҳам йиғиштириб қўйиб, тўппа-тўғри ўша шийпонга йўл олди.\nБахтга қарши у ерда ҳеч ким йўқ эди.\n— Ифлос, — деди у овоз чиқариб. — Сени ўз қўлларим билан ўлдираман. Қўлимга тушгин, қанжиқ! Кунинг битди сенинг!\nМардон уч соатча қишлоқни, қишлоққа яқин жойларни эринмай кезди. Ҳеч қаерда йўқ.\nШунда қабристон эсига тушиб қолди.\n«— Ҳа, — кўнглидан ўтказди у машинани ўша томон буриб. — Ўша ерда бўлиши мумкин. Бунақангилар қабр ичига кириб ётишданам қўрқмайди…»\nҚабристоннинг нариги четида, деворларга яқин ерда улкан чинор бор эди. Шу қадар тарвақайлаб кетгандики, унинг соясида ўтирилса, нариги тарафдан келаётган одам ҳадеганда кўра олмасди.\nМарҳамат худди шу ерга беркинган экан. Бошидаги катта оқ рўмолни чинор остига тўшаганича, ер чизиб ўтирган Марҳаматни кўриб Мардоннинг муштлари тугилди. Ўнг қовоғи пирпираб учиб, рангидан қон қочди.\nЛекин… Марҳамат Мардонни кўргандан кейин ҳам қимирламай ўтираверди. Ҳатто, қўзғалиб қўймади.\n— Қилар ишни қилиб энди ўзингга гўр танлаяпсанми? — унга яқин келиб сўради Мардон. — Менга айтсанг, топиб берардим-ку!\n— Бировларнинг кўмагига муҳтож эмасман, — деди Марҳамат ердан бошини кўтармай.\n— Шунақами? Қани, унда бир ўрнингдан тур-чи! Мен ўтирган одамга қўл кўтара олмайман.\n— Турасан. Турмасанг, мана шу қўлларим билан ўзим турғазиб қўяман.\n— Хўш, мана турдим. Кейин-чи?\n— Қанжиқ! — унга қарата чирт этиб тупурди Мардон. — Сени ўлдирган савобга қолади.\n— Унда… Ўлдиринг! Нега қараб турибсиз?\n— Йў-ўқ, — бир қадам ортга чекинди Мардон. — Сени осонликча ўлдирмайман. Қийнаб ўлдираман…\nМарҳамат бу гапни эшитиб совуқ кулиб қўйди-да, энгашиб дарахтга суяб қўйган сумкасидан пичоқ чиқарди.\n— У ҳолда сени мен ўлдираман! — пичоқни Мардонга тўғрилаб аста яқинлаша бошлади Марҳамат. — Сенлар эркакмидинг? Акангам, сенам бир гўрсан! Хотинчалишсан! Энди ўзингдан кўр ҳезалак! Менга уйланаман, деб алдаганинг учун…\n— Нима? — Мардон кутилмаганда чўнтагидаги наганни чиқарди-ю, яшин тезлигида ўқлаб Марҳаматга йўналтирди. — Сен қанжиққа-я?! Ҳозир… Ҳозир… тўғрилаб олай, ўлиминг яқин сенинг! Мени пичоқлармиш бу мегажин!\nМардон чўнтагидан овоз пасайтиргични олиб тўппончанинг уч қисмига кийдирди. Шундан кейингина орқага тисланиб борган ҳолатда ўзини таъқиб этиб келаётган Марҳаматга тўғрилаб тепкини босди.\nТўппонча тиқ этган товуш чиқарди, холос. Аёл ток урган каби орқасига қулади.\nМардон эса, эҳтиёт шарт яна бир марта унинг кўксини мўлжаллаб отгач, мурдани дарахт панасига ётқизди. Устига боягина ўзи бошига ўраб турган рўмолни ташлади…


Фарид Усмон. Сабаби - тирикчилик (ҳикоя) | www.ziyouz.uz\nБош саҳифа Ўзбек насри онлайн антологиясиФарид Усмон (1946)Фарид Усмон. Сабаби — тирикчилик (ҳикоя)\nУ энди секин судрай бошлади…\n← Аввалги Аввалги Фарид Усмон. Иблиснинг қайтиши (ҳикоя)\nКейинги → Кейинги: Фарид Усмон. Сигарета (ҳикоя)


Миржалол Қосимов Ўзбекистон терма жамоаси нега жаҳон чемпионатига чиқа олмаганини айтди\nМиржалол Қосимов Ўзбекистон терма жамоаси нега...\n10.06.2018 17:54 4 6678\nЎзбекистонлик машҳур футболчи, бугунги кунда «Бунёдкор» футбол клуби бош мураббийи Миржалол Қосимов «Sputnik» мухбири билан суҳбатда Ўзбекистон терма жамоасининг мундиал йўлидаги омадсизлиги, кечаги ва бугунги футбол, Россияда бўлиб ўтадиган жаҳон чемпионатида кимга мухлислик қилиши ҳақида сўзлаб берди.\n— Сизнингча, Ўзбекистон терма жамоасига мундиалга чиқиши учун нима етишмади?\n— Тўғрисини айтсам, билмайман. Менимча, омад етишмади. Жаҳон чемпионатига чиқишни барча — ишқибозлар, бутун халқимиз, раҳбарият, футболчилар ва мураббийлар истаганди. Бу йилги мундиалга чиқиш учун имкониятлар бўлди, ҳаракат қилинди, аммо омад етишмади. Менимча, ҳар қандай ишда омад ҳам албатта ёнма ён юриши керак.\nҲамма нарса ўтиб бўлди, энди ортга қарамасдан, келажакка боқиш керак. Хатолардан тўғри хулоса чиқариб, кейинги чемпионатга чиқиш учун тайёргарлик кўриш керак», — деди Қосимов.\nЖЧ-2018 Миржалол Қосимов\nСпорт 27/04, 14:47\nРавшан Эрматов гуруҳи жаҳон чемпионати олдидан сўнгги семинарда қатнашмоқда\nСпорт 08/04, 19:14\nМисрлик саёҳатчи Россияда ўтадиган жаҳон чемпионатига велосипедда йўл олди\nСпорт 02/06, 13:43\nРавшан Эрматовнинг ваъдаси


Абдураҳим Пўлат: Машҳур Донатас Банионисни КГБ билан ҳамкорликда айблашибди, Польша президенти Лех Валенсани ҳам айблашганди, нега мени айблашмайди? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n06:39 - Абдураҳим Пўлат: Машҳур Донатас Банионисни КГБ билан ҳамкорликда айблашибди, Польша президенти Лех Валенсани ҳам айблашганди, нега мени айблашмайди?\nБугун русларнинг Cazeta.ru Интернет нашри Литвадаги Zmones порталига асосланиб хабар беришича, СССРда киноартист сифатида машҳур бўлган Донатас Банионисни КГБ билан ҳамкорлик қилишда айблаш ҳаракатлари бошланибди. Нимамиш, 1970 йилда КГБ уни чет эллик литваликлар билан алоқада бўлган сабабли ёллаб олган ва чет эллик литваликлар ҳақида маълумотлар тўплаган эмиш. Хабарда КГБ Донатас Банионис воситасида қандай маълумотлар тўплагани айтилмайди. Ваҳолангки, унинг КГБга ёлланган йилигича маълум бўлган бўлса, уни шарманда қилишга лойиқ материаллар ҳам топилиши керак эди-ку.\nШу муносабат билан эслаш керакки, 1980 йилда, яъни ҳали СССР ва Польша ҳам аъзоси бўлган Варшава Пакти тирик пайтида Польшадаги социалистик диктатурага қарши очиқча кураш бошлаган машҳур Лех Валенса тузган “Бирдамлик” ташкилоти 9 йиллик курашдан кейин ҳокимиятни қўлган олган ва СССРнинг йўқ бўлишига ҳам ҳисса қўшган эди. У кейинроқ, аниқроғи, 1990-1995 йиллари Польшанинг президенти ҳам бўлган. Аммо, 2015 йили Польшадаги Миллий Хотира Институти Лех Валенса 1970-1976 йиллари Польшанинг КГБга ўхшаш Хавфсизлик Хизмати билан ҳамкорлик қилгани ҳақида қоплаб ҳужжатлар топилганини айтиб, уни обрўсизлантиришга ҳаракат қилди, аммо пичоққа илинадиган бир иш қилолмаади.\nЛех Валенса атрофидаги гапларни 2-3 йил аввал эшитганда қандай кулган бўлсам, дейди ўзбекларни тарихда биринчи марта Совет империясига қарши митингларга олиб чиққан ва СССР парчаланиб, Ўзбекистон мустақил бўлиб қолишида ҳал қилувчи роль ўйнаган “Бирлик” лидери Абдураҳим Пўлат, ҳозир Донатас Банионис ҳақидаги гапларни эштиб ҳам шунчалик кулдим. Чунки, бу икки буюк инсонни ўзларича фош қилмоқчи бўлганлар - ўта содда ёки бу икки буюк шахсни нима учундир ёқтирмайдиган аҳмоқлар бўлсалар керак.\nМенинг бундай ишларда тажрибам бўлгани учун шу гапларни айтоқдаман. Мен Ўзбекистон Фанлар Академиясининг Кибернетика Институтида 1980-чи йилларидаёқ каттагина бўлимининг раҳбари эдим. Бу бўлим ичидаги бўлимчалардан бири СССР Мудофаа вазирлигининг гранти билан у пайтда “секретный” деб ҳисобланадиган ишлар олиб борарди ва унинг фаолияти ҳамма илмий муассасалар ва каттароқ корхоналарда бўлган КГБнинг “2-чи отдел” деб аталадиган бўлинмаси тарафидан назорат қилинарди. Бу ишга доир ҳамма ҳужжатларни мен ўзим шахсан КГБнинг 2-чи отделида имзолардим. Яъни, КГБ билан ҳамкорлик қилардим. Нима бўпти?\nБундан ташқари, мен бутун институтимизда озгина бўлса ҳам инглизчани биладиган ягона одам бўлганим сабабли, 1980-чи йиллардан бери бўлса керак, чет эллардан бизга келадиган олимлар билан шахсан шуғулланардим. Уларни аэропортда кутиб олиб, асосан “Ўзбекистон” меҳмонхонасига жойлаштирардим. Кейин институтимизда бўладиган учрашувларга олиб борардим, таржимонлик қилардим, уларнинг ҳаммасининг орзуси бўлган Самарқанд ва Бухоро шаҳарларига биргаликда бориб келардим.\nКГБнинг Фанлар Академиясини назарот қилувчи одами (исми эсимда йўқ, аммо ўрта ёшлардаги ўртача семирган, ўрта бўйли ва келишган одам эди) Фанлар Академиясининг марказий биносида мен билан учрашди ва меҳмонларнинг сал кам ҳар бир қадамини унга телефон орқали билдириб туришим кераклигини, айниқса, Самрқанд ёки Бухорога етиб бориш биланоқ, аэропотдаги ҳукумат бўлимидан дарҳол телефон орқали хабар беришим кераклигини, меҳмонларни Тошкентда Хастимом тарафига олиб бориш ва уйга таклиф қилиш тақиқлангани, меҳмон Тошкентдан кетиши биланоқ қисқа ҳисобот ёзиб беришим кераклигини уқтирди. Табиий, мен ҳеч нарсани ўйлаб ҳам ўтирмасдан, “хўп” дедим ва айнан шундай қилдим. Чунки, мени у пайтда чет элликлар билан кўришиш, инглизча гаплашиш қизиқтирарди. Бир марта ўзимга жуда ёқиб қолган ва турмуш ўртоғи билан келган олим, Нобель мукофати лауреати бўлган америкалик олимни ўша КГБчининг рухсати билан уйга чақириб меҳмон қилдим. Хўш, нима бўпти?\nШуни ҳам тушуниш керакки, КГБ ҳар бир чет эллик меҳмонга СССРнинг фан соҳасидаги сирларини ўрганиш учун келган жосус деб қарарди. Аммо, мен фан соҳасида 1970-чи йиллардан бошлаб Ғарбдан қанчалик орқада қолиб кетганимизни яхши билардим ва КГБчилар устидан ичимда кулардим.\nМихаил Горбачев замонида буюк ўзгаришлар бошланди. Мен ўша пайтда сал кам тасодифан “Оролни сақлаш комитетига” аъзо бўлиб қолдим, 1988 йилнинг ўрталарида Чорвоқда ўтказилган бир мажлисда ўша мажлиснинг президиумида ўтирган Тошкент вилоят ижроия комитетининг раиси (ҳозир уларни “вилоят ҳокими” дейишади) ва Компартиянинг Тошкент вилояти котибини шундай дабдала қилдимки, КГБнинг Фанлар Академиясини назорат қилувчиси яна Фанлар Академияси биносига мени чақиртириб, “Нималар гапираяпсиз, бу сизни ёмон оқибатларга обориши мумкин” деди. Мен унга “Ҳамма гапларим Михаил Горбачевнинг гапларини такрорлашдир. Демак, ёмон оқибатларга Горбачев билан бораман” деганимдан кейин у ўзига келди, менга бироз эҳтиётлироқ бўлишга чақириб насиҳат қилди.\nЯрим йил ўтар-ўтмас, мени бутун қаршиликларимга қарамасдан янгигина тузилган “Бирлик” Халқ Ҳаракатининг раиси этиб сайладилар. Яна ўша КГБчи менга телефон қилиб, учрашишни таклиф қилди. Яхши, келинг Ёзувчилар Союзи (у пайтда айнан шундай дейиларди) биносига, шу ерда хонамиз бор, гаплашамиз, дедим мен. У “йўқ”, деди ва мени КГБнинг биносига келишга чақирди. Мен унга “йўқ” дедим ва Ёзувчилар Союзининг шундоққина ёнида бўлан Энергетика Министрлигининг олдида учрашаш мумкинлини айтдим. У ўша ерга келди ва шундай деди: “Биз сизлар тузган “Бирлик” ташкилотига қарши эмасмиз, аммо чет эл агентлари, ҳозир бундайларнинг кўпи бизга, яъни Ўзбекистонга ҳам келмоқда, сизларни йўлдан уришлари мумкин. Айнан сизларга ёдам бериш мақсадида, Сиздан илтимос қиламан, ташкилот ичидаги ҳамма ишлардан бизни хабардор қилиб туринг.”\nМен “хўп” дедим, бугундан бошлаб “Бирлик”нинг ҳамма қилаётган ишларини кўрсатувчи ҳужжатлар 2 нусҳада тайёрланади. Биттаси ўз архивимизда қолади, иккинчи РАСМАН сизларга юборилади. “Эй, нималар дяпсиз ўзи, мен Сизга бошқача ҳамкорликни таклиф қилмоқдаман”, деди у. Мен дедимки, бошқача ҳамкорлик бўлиши ҳам мумкин эмас.\nМен ўша кунлардаёқ бу учрашувни сафдошларимизга айтиб берганман, ҳамма роса кулган.\nҲозир эсимда йўқ, 80-чи йилларнинг бошларида бўлса керак, тарихда биринчи марта СССРда АҚШнинг архитектура ва қурилиш ишлари бўйича кўргазмаси Москва, Тошкент ва бошқа шаҳарларда ўтказилди. Мени яна ўша КГБчи Фанлар Академияси биносига чақиртириб, АҚШ кўргазмаси кўрсатувчиларидан бири ўзбек эканлигини, у “Америка Овози” радиосида ишлайдиган Абдулла Чиғатой исмли киши эканлигини айтди, ҳозирги тил билан айтсак, Тошкент шаҳар ҳокими Шукрулло Мирсаид ташкил қиладиган учрашувга бориб, Абдулла Чиғатой билан контакт ўрнатишга чақирди ва у киши ҳам жосус бўлиши мумкинлигини урғулади Ўша учрашувга мени ҳам киритишди. Мен бир ўзбек миллатчиси сифатида Абдулла Чиғатой билан шасан гаплашиш ва у билан ҳатто шахсий алоқа ўртатиш ниятим бор эди. Аммо, у мен билан ҳеч қандай мулоқат қилиш истагида эмаслигини очиқча кўрсатди, мен ҳайрон қолдим.\nАммо, йиллардан кейин у киши билан АҚШда учрашганимда Тошкент ҳокимлигидаги учрашувни эслатдим, у учрашув унинг эсида ҳам йўқ экан, аммо уларни ўз хавфсизлик хизматлари ҳам АҚШдан СССРга кетиш олдидан ҳеч ким билан ортитқча гаплашмасликка чақирганларини, шу сабабли Ўзбекистонда ҳамма билан ортиқча гаплашишдан қочганини айтди. Бу суҳбатимиз бир америкалик ўзбекнинг уйида мен туфайли уюштирилган меҳмондорчиликда бўлди. Ҳамма роса хахолашиб, ЦРУ ва КГБ “агент”лари устидан кулди.\nШунақа гаплар. Хўш нима бўпти? Нима ҳам бўларди, СССРдек давлатни сақлаб қололмаган КГБ - аҳмоқлар идораси бўлгани каби, уларнинг ишини давом эттирмоқчи бўлганлар ҳам ўшанақа аҳмоқлар эканлиги кун сайин кўриниб бормоқда. КГБнинг Ўзбекистондаги филали МХХ ҳали ҳам аҳмоқликдан қутилолмасдан, ҳали ҳам ўша Лубянкага хизмат қилиб, Ўзбекистондаги тожиклар режимини сақлаб қолиш ниятида юрибди. Агар у Ўзбекистоннинг МХХси бўлса, ўша тожикларнинг Шавкат Мирзиё айтган каламушлар режимини йўқ қилиш учун иш қилиши керак.\nБир вақтлар Бастилия ер билан яксон қилингани каби, вақти келиб Лубянка ҳам ер билан яксон қилинади. Ўшанда Лубянканинг Ўзбекистондаги қўғирчоғи бўлган МХХ қандай ҳолга тушишини кўз олдингизга келтираверинг. ЎЗБЕК МИЛЛАТИНИНГ душмани бўлган МХХда ишлаганларнинг ўзларини қўйиб тураверинг, қариндош-уруғлари ҳам ЎЗБЕК МИЛЛАТИНИНГ ғазабидан қочиб қутулолмайдилар.\nЎзбекнинг Робин Гуди - Шовруқ Рўзимуродни йўқ қилган ваҳшийлар жазосини олишлари керак. Дарвоқе, ўшанда Шавкат Мирзиё қаерда эди? Ҳозир у шиплардан оқаётган сувларни тўхтатиш билан оворами? Ўзбек миллатининг ғами уни қачон қизиқтиришга бошлайди, у қачон "ўзбек" сўзини ишлатишга ўрганади? Лубянка рухсат бергандан кейинми?


«Адолат» партияси TikTok ижтимоий тармоғини тўлиқ блокировка қилишни таклиф этди - Anhor\nAnhor Все посты «Адолат» партияси TikTok ижтимоий тармоғини тўлиқ блокировка қилишни таклиф этди\n«Адолат» партияси TikTok ижтимоий тармоғини тўлиқ блокировка қилишни таклиф этди\nИсточник: Solen Feyissa/unsplash.com\n“Адолат” социал-демократик партияси фаоллари Ўзбекистонда TikTok ижтимоий тармоғини бутунлай блокировка қилиш таклифини илгари сурди. Бу ҳақда партия матбуот хизмати хабар берди, деб ёзади “Спутник” нашри.\nПартия фаолларининг таъкидлашича, TikTok’да ўзгалар ҳаётига дахл қилувчи номақбул кадрларнинг кўпаяётгани мазкур масалага жиддийроқ ёндашиш лозимлигидан далолат бермоқда. Бунга самарқандлик мактаб ўқувчисининг отаси тенги эркак юзига тепгани мисол қилиб келтирилган.\n«…TikTok сингари мобил иловаларни содир бўлаётган кўнгилсиз воқеа-ҳодисаларни ҳисобга олган ҳолда бутунлай блоклашимиз лозим. ‘Шусиз ҳам тақиқлар мавжуд-ку’, дейишимиз мумкин. Бироқ кўр-кўрона машҳурликка ўч ёшлар онгини заҳарлаб, ижтимоий тармоқда шуҳрат қозонишга ‘олтин кўприк’ вазифасини ўтаётган TikTok билан тиктокерларимиз VPN иловаси орқали уланиш имконияти борлиги бу масалани ҳам ўрганиб чиқиш зарурлигини кўрсатади», — дейилади “Адолат” сайтида чоп этилган баёнотда.\nАввалроқ “Миллий тикланиш” демократик партияси Марказий кенгаши раиси ўринбосари Феруза Муҳаммаджонова ҳам TikTok ижтимоий тармоғини бутунлай блоклашни таклиф қилган эди. Ўшанда депутат Навоий шаҳридаги икки ўқувчи қиз дарс пайтида TikTok орқали тўғридан-тўғри эфирга чиқиб, ножўя сўзлар ишлатгани жамоатчиликнинг ҳақли эътирозига сабаб бўлганини таъкидлаган эди.\nАйни пайтда TikTok Ўзбекистонда фойдаланилиши чекланган қонунбузар-компаниялар рўйхатида қолмоқда.\n2019 йилда 10 та абитуриентдан фақат 1 нафари Ўзбекистон ОЎЮга кирган\n7SABER бренди Ўзбекистон делегацияси Пекиндаги Олимпиада ўйинларида киядиган кийимларни тақдим этди


Hyundai уч йил ичида 8 та янги кроссовер ишлаб чиқармоқчи\n22:36 / 16.11.2017\nHyundai компанияси АҚШ бозоридаги стратегиясини кўриб чиқишини эълон қилди ва кроссоверлари қаторини кенгайтиришга эътибор қаратишга қарор қилди. 2020 йилгача марка 8 та янги ёки модернизация қилинган йўлтанламас чиқаради. Машиналарнинг чиқарилиши жадвали олдинроқ чоп этилган.\nHyundai ишлаб чиқарадиган янги моделлар орасида ихчам Kona кроссовери ҳам бор. Бу машина жорий ёзда намойиш қилинган, бироқ АҚШда 2018 йил мартидан сотувда пайдо бўлади.\nКомпания кейинроқ чиқариладиган қолган моделлар ҳақида ҳеч нарса маълум қилмаган. Кўринишича, бу моделлар мавжуд моделларнинг электрда ёки дизелда ишловчи модификациялари бўлади.\nАввалроқ электр вариант айнан Kona’да пайдо бўлиши тахмин қилинганди. Модел 50 киловатт-соатдан кўпроқ сиғимга эга батарея олади, унинг юриш захираси 350 км ни ташкил қилади.\nHyundai Kona ихчам кроссоверлар қатори учун махсус ишланган янги платформа негизида қурилади. Модел учун 4 та двигатель, жумладан 3 литрли, 3 цилиндрли, 120 от кучига эга двигатель таклиф қилинади. Европа ва бошқа давлатларда моделнинг 1,6 литрли дизелли двигателга эга варианти ҳам пайдо бўлади.\nА-сегментга (ўта ихчам) қарашли яна бир йўлтанламас “Кона”дан кичикроқ бўлади, бироқ у ҳақда ҳам ҳозирча ҳеч нарса маълум эмас. Шунингдек компания режасида кейинги авлоддаги Santa Fe ва Grand Santa Fe моделларини чиқариш бор.\nШунингдек, компаниянинг водородда ишловчи двигателли автомобили пайдо бўлади. Эҳтимол, бу янги Tucson Fuel Cell бўлади. Бу ўрта ўлчамдаги кроссовер 2019 ва 2020 йиллар оралиғида чиқиши ҳақидаги маълумотдан бошқа у ҳақда ҳеч нарса маълум эмас.\nАҚШ Hyundai Kona


Араб мамлакатларида Рамазон ойидаги ўзига хос анъаналар - 12 Июня 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Июнь » 12 » Араб мамлакатларида Рамазон ойидаги ўзига хос анъаналар\nАраб мамлакатларида Рамазон ойидаги ўзига хос анъаналар\nБутун дунё мусулмонлари учун муборак Рамазон ойи хузурбахш анъаналарга тўлиб тошган. Ҳаттоки улардан айримлари бизларга ноъмалум ҳам бўлиши мумкин.\nЎзининг кўп асрлик тарихи давомида исломий анъаналар у ёки бу халқнинг маҳаллий одатлари билан қоришиб кетганки, бунинг оқибатида бу ойни нишонлаш ҳар бир юртда ўзига хос алоҳида тарзга айланган. Келинг, мусулмон ўлкаларда бу муборак ойда қандай ўзига хос одатлар борлиги ҳақида танишиб чиқамиз.\nРамазон ойини кутиб олиш\nРамазон кириб келиши билан мусулмонлар бир-бирларини «Рамазон муборак!» деб табриклайдилар. Бу Рамазон ойининг биринчи кунларида энг кўп тарқалган табрик сўз бўлиб, «Рамазон ойи сизга барокотли бўлсин!» деган маънони билдиради. Шунингдек, «Хайрли Рамазон!» деб гапириш ҳам қабул қилинган.\nИфторлик – оғиз очиш вақти бўлиб, қуёш ботиши билан киради. Пайғамбаримиз Муҳаммад (с.а.в) ҳадисларига кўра оғизни сув ва хурмо билан очиш суннат ҳисобланади. Шунинг учун ҳам бу ойда Рамазон ойининг рамзларидан фақатгина ярим ойни эмас, балки хурмо расмлари туширилган табрик (почта) қоғозларини ҳам кўришингиз мумкин.\nКўплаб мусулмонлар учун ҳаётлари давомида бир мартагина бўлса-да Каъбага тегиниш орзу ҳисобланади. Бунинг учун Маккага бориш ва зиёрат ибодатини бажариш лозим. Рамазон ойида кўпроқ умра зиёрати амалга оширилади, чунки солиҳ амаллар учун бу ойда бериладиган ажрлар қолган пайтларга нисбатан мўлроқдир. Ҳаттоки, гарчи ўрнини босмаса-да, бу муқаддас ойда қилинган (умра) зиёратига мукофот (миқдори) ҳажнинг савобига тенглаштирилади.\nПорловчи чироқларнинг ёниб туриши Рамазоннинг энг ёрқин лаҳзалардан бири бўлиб, буни бутун Қоҳира бўйлаб кузатсангиз бўлади. Малумотларга кўра, бундай анъана фотимий халифалардан бўлган Ал-Муиз йўлларини ёритиш билан боғлиқ. 969 йилда халифа Қоҳирада ойни кузатиш учун Муқоттим тоғига чиққанида халқ унинг йўлини шундай ёритиб борган.\nИроқнинг Киркук шахрида «ас-Синия» кўнгил очар халқ томошаси бўлиб, арабчадан таржима қилганда «қути, тарнов» деган маънони англатади. Бу ўйин бутун Рамазон давомида ифторлик тугаши билан эркаклар иштирокида ўйналади. Моҳиятига кўра ўйин кўпчиликка таниш. Патнис устида жойлашган ва тўнтарилиб қўйилган мис косачалар остига яшириб қўйилган ўйин суякчаларини топа олиш керак.\nЗамбаракдан ўқ узиш\nҚадимда бутун Яқин Шарқда тонг отиши ва кун ботишини билдириш учун замбараклардан ўқ узишган. Бу орқали рўзадорлар оғиз очишини билиб олганлар. Авваллари баланд овоз чиқарувчи ёки узоқ масофадаги одамларга хабар бериш учун бошқа жиҳозлар бўлмаган, шунинг учун мана шундай ноодатий замонга мос усуллардан фойдаланишган. Албатта (бугун) ўқ отишлар аввалгидай зарур эмас, унинг устига бу фақат Яқин Шарқ одатларидан бўлиб, ҳозирда аҳолини хабардор қилиш учун фақатгина рамзий ишора сифатида ишлатилиб келинади.\nБАА да аҳолини Рамазон келганидан хабардор этиш учун ўзига хос анъана бор.\nБолалар кечки пайт яқин кўчаларни айланиб, қўшни хонадон эшиклари тақиллатиб, «Атуна хаг ал-лайла» деб чақиришади. Таржима қилинганда «оқшом учун бизга ширинликлар беринг» деганидир.\nБошқа мамлакатларда бу анъананинг номи бошқача бўлиши ҳам мумкин. Масалан, Қатарда «Гарангао» деб аташади ва ойнинг биринчи эмас, балки 14-кечасида бажаришади. Бу атама «бир пайтда бир неча кишининг тақиллатишидан келадиган товуш» маъносини билдирувчи «гара» (Форс кўрфазидаги Халиж араб шевасидан) деган сўздан олинган. Бундай қизиқарли одат Рамазон ойида рўза тутган болаларни рағбатлантириш учун одат бўлиб қолган.\nТонгги дўмбира овозлари\n«Месахарати» одати, ёки сахарликка тонг отишидан олдинги чақирув бўлиб, Мисрда тарқалган. Дўмбирачи шахар кўчалари бўйлаб дўмбира зарблари остида қўшиқ куйлаб, инсонларни рўза тутиш учун тонгги таомланиш – сахарликка чақиришган. Бу анъана Форз кўрфазининг кўпгина мамлакатларида ҳозирги кунгача ҳам давом этиб келмоқда.\nРамазон – бу янги ширин нарсалар таътиб кўриш ойи. Мусулмонлар ўзларининг севимли ширинликлари билан бўлишадилар, чунки ширинликлар хурсандчилик кунларни янада ёқимлироқ қилади деб ҳисоблашади. Фақат бунга қаттиқ жон куйдириб, ўзингизни уринтириб қўймаслигингиз керак.\nИйд ал-Фитрни байрам қилиш\nБутун ислом дунёсида Рамазоннинг якунланиши асосий байрамлардан бири ҳисобланади. Ийд ал-Фитр – оғиз очиш байрами бўлиб, рўза ойи тугаганини билдиради. Бу кунда мусулмонлар уйларини безатадилар, энг яхши (чиройли) кийимларини киядилар, бир-бирлариникига меҳмонга бориб, ҳадялар улашади.\nКатегория: Foydali maslahatlar / Полезны советы | Ko'rganlar:: 102 | Добавил: www.BePuL.NeT | Рейтинг: 0.0/0


Жанубий Ингушистонда Россия қўшинлари чечен жангариларини Галашки қишлоғидан ҳайдаб чиқаришга муваффақ бўлдилар.\n25 январ 2021, Тошкент вақти: 20:03\nРоссия ҳарбийларининг маълум қилишларича, Галашки ва унинг теваракларида 150-300 нафар чечен жангариси тўпланиб, россиялик аскарларга қарши чиққан. Россия ахборот агентликларининг хабарларига кўра, жорий йилнинг энг йириги деб баҳоланаётган тўқнашув давомида чечен жангарилари МИ-24 русумли ҳарбий вертолётни уриб туширганлар. Натижада икки учувчи ҳалок бўлган. Чечен жангарилари ҳарбий колоннага ҳам ҳужум қилганлар ва бир автомашинани ишдан чиқарганлар. 10 россиялик аскар ҳалок бўлган, 17 нафари жароҳатланган.\nРоссия ҳарбийларининг таъкидлашларича, улар 50 чечен жангарисини ўлдириш ва яралашга муваффақ бўлганлар. Бироқ бу маълумот мустақил манба томонидан тасдиқланмади.\nХабарларга қараганда, чечен жангарилари орасида араблар ҳам бор. Тахминларга кўра, жангарилар Панкиси дарасидан шимолий Осетияга, сўнг Ингушистонга ўтганлар, у ердан эса Чеченистон ҳудудига ўтишни режалаштирганлар.


03 июн 2020, Тошкент вақти: 08:22\nЎзбекистонлик шифокорлар жигар трансплантациясини амалга оширса, бу мустақил Ўзбекистон тиббиёти учун энг катта ютуқ бўлади.\nЎзбекистонлик шифокорлар жигар трансплантацияси бўйича жиддий ютуқларга эришгани айтилмоқда. Ҳафта бошида Ўзбекистон матбуотида Академик Восит Вохидов номидаги Республика жарроҳлик маркази мутахассислари чўчқаларга жигарни кўчиришга оид муваффақиятли тажрибалар ўтказиб, яқин келажакда одамларда ҳам бундай амалиётни ўтказишга тайёргарлик кўраётгани ҳақида ёзди.\nТрансплантология тиббиётнинг мураккаб соҳаларидан ҳисобланади ва шифокорлардан юқори малакани талаб қилади. Ўзбекистонда шу пайтгача фақат буйрак ва ошқозон ости безини бир одамдан бошқасига ўтказиш амалиётлари ўтказилган.\nЖигар трансплатацияси бугун кўплаб давлатларда кенг кўламада амалга оширилса-да, ўта мураккаб амалиёт ҳисобланади ва ўзбекистонлик тарнсплантологлар ҳақиқатан ҳам одамда бундай операцияни қилишга муваффақ бўлса, бу Ўзбекистон тиббиёти учун мустақиллик йилларида эришилган энг катта ютуқ бўлиши мумкин.\nАкадемик Вохидов номидаги жарроҳлик маркази директори, собиқ соғлиқни соқлаш вазир Феруз Назиров билан бу хусусда гаплашишнинг имкони бўлмади. Лекин Россиянинг Новосибирск шаҳрида Академик Мишалкин номидаги клиникада ишлаб, малака ошираётган ўзбекистонлик кардиолог Сардорбек Озодлик билан Ўзбекистонда трансплатология соҳасининг бугунги аҳволи ҳақидаги фикрлари билан ўртоқлашди.\nЖигар трансплатациясидаги изланишлар ўтган асрнинг 50-йилларида бошланиб, одамда биринчи операция 1963 йилда Америкада амалга оширлган, лекин бемор тез орада вафот этган. Муваффақиятли амалиётлар 80-йилларда амалга оширла бошлади.\nБугун жигар трансплантациясини амалга оширадиган клиникалар сони бўйича АҚШ биринчи ўринда туради, Америка бўйлаб бу операция юздан ортиқ касалхонада қилинади. Бундан ташқари Европанинг қатор давлатлари, Япония, Сингапур ва Ҳиндистон каби мамлакатларда ҳам жагарни бир одамдан бошқасига кўчириш амалиёти муваффақиятли амалга ошириб келинади.\nЖарроҳ билан трансплантология ҳақида суҳбат


ИнтерФУТБОЛ :: Ишонқирамай қараш фойдаси...\nИшонқирамай қараш фойдаси...\n«Омад кучлиларга кулиб боқади» - бу хулосани кўп эшитганмиз. Айни чоғда омад у қадар кучли саналмаганлар ёнини олишига ҳам неча-неча марта гувоҳ бўлган футбол аҳли. Тўғри, ўта юқори рақобат руҳида кечадиган жаҳон чемпионати ўйинларида кутилмаган натижалар қайд этилиши жуда қийин. Лекин Европа чемпионатида Дания ва Греция термалари каби ўртамиёнадан пастроқ дружиналарнинг ғолиб чиққани кучсизлар кўнглида умид-омад оловини ёқиб туради ҳамиша. ОЧЛ жаҳон чемпионати финал босқичи эмаски, унда «Пахтакор»нинг ғолиб чиқиши учун шарт-шароит ва кутилмаган вазият туғилмаса?! «Шерлар»нинг гуруҳ босқичидаги рақиблари бизни шундай мулоҳаза юритишга ундамоқда. Рақибларнинг савияси ўтган йилгига нисбатан «шундайроқ» экани яққол кўриниб турибди. Агар «шерлар» гуруҳ босқичида ғалаба наърасини торта олишса, шу шашт билан «плей-офф»да ҳам муваффақиятли иштирок этишга ўзларида куч топишади. Назорат учрашувида «Зенит» ёки «Спартак»дан учралган мағлубият бу каби хулоса чиқаришга халақит бермайди асло.\nТақдир «Пахтакор» ишини ўнглаяпти чоғи. Воқеалар тасаввуримиздаги каби ривожланса, «Пахтакор» Шота Арвеладзе ёки Жалолиддин Машариповсиз ҳам ОЧЛда ғолиб чиқишни уддалайди. «Югурганники эмас, буюрганники!» деймиз ўшанда. Азиз Турғунбоевнинг қадами қутлуғ келса, не ажаб. Ахир не-не мураббийлар «Челси» билан ЕЧЛда ғолиб чиқишолмагач, камтаргина Роберто ди Маттео бу ишни секингина маромига етказиб қўйгани ҳамон эсимизда-ку!\nПитер Хюистрани ундан кам жойи борми? Қолаверса, «Пахтакор» - ЕЧЛ эмас, балки ОЧЛ иштирокчиси. Бу турнирда эса кучсизроқ бўлиб ҳам ниманидир уддалаш мумкин. Фақат бунинг учун тақдирнинг кутилмаган туҳфалари талаб этилади. Дастлабки ҳолатда, яъни гуруҳ босқичида тақдир «Пахтакор» тарафда. Албатта, «шерлар» тақдир туҳфаларига ишониб, қўл қовуштириб ўтиришмайди. Ёш «шерлар» худди Симба каби қийин вазиятларда ўзларини кўрсатишларига ишончимиз комил. Зеро, улар жамоада Жалолиддин Машарипов каби узоқ вақт қолиб кетишни исташмайди. Ҳозирги йигитлар учун хорижга йўл ОЧЛдан бошланади. Истеъдодли ёш футболчилар буни аллақачон англаб улгуришди. Вақтни бой бермаслик мақсадида улар гуруҳ босқичидаги қулай вазиятдан унумли фойдаланишга интилишади астойдил. Тақдир ҳар доим ҳам имконият эшикларини очавермайди. Терма жамоамиз 2 гол фарқи туфайли мундиал йўлланмасини қўлга киритолмаганида ёки Жалолиддин Машарипов «қизил» карточка олиб, «Пахтакор» ОЧЛдаги юришини якунлаганида, тақдир тайёрлаган «тарсаки»лар ҳақида ўйлаб кўрмагандик. Чунки савия ва таркиблар бизни ғалабаларга ишонтириб юборганди. Нидерландия терма жамоаси шундай ортиқча ишонч ортидан жаҳон чемпиони бўлолмаганини мухлислари жуда яхши билишади. Таркиб кучли, савия ҳар қанча юқори бўлмасин, турли омиллар таъсирида ишонч оқланмайди. Рууд Гуллит, Рональд Куман, Марко ван Бастен авлоди жаҳон чемпионати чўққисига чиқишолмагани каби Сервер Жепаров, Александр Гейнрих, Максим Шацких каби кучли футболчиларимиз мундиалдан қуруқ қолишгани - факт!\nТақдирдан қочишнинг иложи йўқ. Янги мавсум олдидан мухлисларимизда бошқача кайфият ҳукмрон. Яъни мавсумга қизиқиш кучли, лекин «Пахтакор»нинг ОЧЛда омадли иштирокига ишонч камроқ, барибир. Ҳамма гап шунда. Ишонч пасайган паллада таваккал қилиб отни қамчиламоқ даркор. «МЮ» ғалабалар оғушида яйраб яшнаётган ва бечора «Шеффилд»ни янчиб ташлаши кутилганди. Бошқача айтганда, «Шеффилд»нинг дуранг қайд этиши ҳам тасаввурга сиғмасди «қизил иблислар»нинг бундай порлоқ дамларида. Оқибат нима бўлгани барчага маълум. «Реал» ҳам юқоридаги каби омиллар туфайли «Леванте» қаршисида бош эгди. Шундай экан, ишончсизликнинг «Пахтакор» фойдасига хизмат қилиши эҳтимолини асло унутмайлик. Ҳа, йил бошидан қатор башорат-тахминларни айтмоқдамиз. Кўрамиз, улар қанчалик ҳақиқатга айланади?


23 апрель куни Ўзбекистонда ҳарорат 30 даражагача кўтарилади | Qalampir.uz\n23 апрель куни Ўзбекистонда ҳарорат 30 даражагача кўтарилади\nБу қизиқ\t22 Апрель 18:18 2081\nГидрометеорология хизмати маркази эртага, 23 апрель куни Ўзбекистонда кутилаётган об-ҳаво ҳақида маълумот берди.\nТошкент шаҳрида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 5-7° илиқ, кундузи 22-24° илиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13° илиқ, кундузи 22-27° илиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13° илиқ, кундузи 25-30° илиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 5-10° илиқ, кундузи 20-25° илиқ бўлади.\nҚашқадарё, Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13° илиқ, кундузи 25-30° илиқ бўлади.\nАндижон, Наманган ва Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 3-8° илиқ, кундузи 20-25° илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Тошкент ва Наманган вилоятларида 2200 м дан юқорида қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 0-5° илиқ, кундузи 10-15° илиқ бўлади.\n03 Август 15:51 29000\n03 Август 13:06 28130\n04 Август 12:37 24564\n03 Август 15:01 24116\n04 Август 15:26 21503


Туркий дунё ахборот урушига тайёрми? | Qalampir.uz\nТуркий дунё ахборот урушига тайёрми?\nТаҳлил\t28 Октябрь 18:51 7539\nДунё глобаллашган сари имкониятлар қаторида муаммолар ҳам ортиб бормоқда. Айниқса, халқаро терроризм, Марказий ва Жанубий Осиё минтақасида хавфсизликка нисбатан таҳдид, халқаро қочқинлар муаммоси, ирқчилик, исломофобия, ахборот хуружи, рақамли фашизм, иккилик стандарти тобора кучайиб бормоқда. Пандемия эса уларнинг янада қулоч ёзишига сабаб бўлди.\nБугун Туркий дунё ривожланиш босқичини босиб ўтмоқда ва бу даврда уларга нисбатан ҳар қандай турдаги таҳдидлар ортаверади. Айни даврда бирор мамлакатда барқарорликка зарба бериш учун қурол кучидан фойдаланиш шарт эмас. Ахборотнинг ўзи етарли. Биз буни Араб баҳори, Украина, Беларусдаги воқеаларда кўрдик. Баъзан расмий ОАВ, айрим ҳолатларда эса ижтимоий тармоқлардан тарқатилаётган ахборотлар Туркий дунё халқларининг тарихий қадриятларини топташ, уларни обрўсизлантириш, бора-бора суверенитетига дахл қилишга қаратилганини фарқлаш қийин эмас.\nТуркий дунёда дезинформацияга қарши кураш\nТуркий тилли давлатлар ҳамкорлик кенгашининг галдаги қадамлари ҳам айнан бирлашган ҳолатда ахборот хуружларига қарши туриш, ўз мамлакатларида содир бўлаётган воқеа-ҳодисалар ҳақида энг аввало Туркий дунёга, кейин эса жаҳон ахборот тармоқларига холис, текширилган маълумотларни етказиш бўлмоқда.\nМаълумки, бугун Қозоғистон Қирғизистон, Ўзбекистон, Туркия, Озарбайжон, Туркманистон, Венгриянинг 4 миллион 823 4922 километр ерларида 170 миллионга яқин аҳоли истиқомат қилмоқда. Уларни муштарак тарих, бир маданият, урф-одатлар, тил ва дин бирлаштириб туради. Ушбу етти давлат аҳолиси сони бўйича дунёнинг энг кўп аҳолисига эга бўлган мамлакатлар рейтингининг саккизинчи ўрнидан жой олган Бангладеш аҳолисидан 3 миллионга кўп. Умумий ялпи ички маҳсулот эса 1,3 трлн АҚШ доллари билан биргина Австралиянинг ялпи ички маҳсулоти миқдорига тенг.\nКенгаш аъзоси ва кузатувчиси бўлган мамлакатлар ўртасида ахборот алмашинуви Европага қараганда нисбатан паст даражадалигини кўриш мумкин. Айтайлик, Туркий дунёдаги исталган мамлакат ҳақида ахборот олишни хоҳлаган Ўзбекистондаги ўқувчи энг аввало ўзи қидираётган ахборотни рус ёки ғарб манбаларидан излашга одатланиб қолган. Қирғизистон, Қозоғистон, Туркманистон ва Озарбайжонда ҳам худди шундай вазиятни кузатиш мумкин. Туркиядагилар эса Қирғизистон, Қозоғистон, Ўзбекистон ва Туркманистон ҳақидаги ахборотни инглиз тилида ўқияпти. Бунда хабарни тарқатаёган манба ахборот ўзанини қаерга бурса, ўқувчи ўша ғоя оқимига тушиб қолмоқда.\nШарқни кафтда тутиб туриш\nТезлик билан ривожланиб, салоҳият ва имкониятлари ортиб бораётган ушбу халқлар ўртасида йиллар давомида низолар келтириб чиқариш, ўзаро қўрқув кайфиятини уйғотиш айрим давлатлар учун жуда қўл келди. Бироқ, XXI асрга келиб дипломатик йўналишларда бунинг уддасидан чиқиш имкони бироз оғирлашди. Қолаверса, Шарқни мудом кафтда тутиб туриш дунёнинг мувозанати йўқолишига ҳам олиб келаётганини катта кучлар ҳам сезиб турибди.\nБошқа тарафдан кафтда тутиб туриш амалиёти ўзини оқламай ҳам қолди. Энди халқлар ўртасида низо чиқариш учун ижтимоий тармоқдан битта ёлғон хабар тарқатишнинг ўзи етарлидек. Албатта, илдизлари олис ўтмишга, қардошлик алоқалари ота-болалар бешигига бориб тақаладиган бу халқлар ўртасида низо чиқариш осон эмас. Улар ҳар қандай ёлғон ортидан эргашиб кетавермайди. Аммо, дунё ривожланиб, низоларнинг янги сабабларини ўйлаб топиш индустриясига ортиғи билан куч бериляпти. Бу эса маънавий ва ақлий иммунитетни ривожлантириш, ахборот хуружларига бардошли бўлиш ва дунёга ўз ҳақиқатини, овозини етказиш йўлларини мудом излашни талаб этади.\nМаълумки, Туркий тилли давлатлар ўртасида ўзаро мулоқотни ривожлантириш, сиёсий, иқтисодий, ижтимоий, маданий алоқаларни мустаҳкамлаш мақсадида 2009 йилда Нахичеван битими билан Туркий тилли давлатлар ҳамкорлик кенгаши ташкил этилди. Ўзбекистон ушбу Кенгашга 10 йил ўтиб, 2019 йилнинг сентябрь ойида аъзо бўлди.\nМинтақада ҳал қилувчи кучга эга бўлган Ўзбекистоннинг Кенгашга аъзо бўлиши Кенгашнинг халқаро ҳамжамият қаршисидаги обрў-эътиборини янада юксалтирди. Айни вақтда Ўзбекистон ортидан Туркманистон ҳам ташкилотда кузатувчи давлат мақомини олиш арафасида турибди. Шунингдек, Украина ҳам аллақачон Кенгашда кузатувчи бўлиш таклифини билдирган. Кенгашга бўлган қизиқиш, унинг обрў-эътиборига хос ва мос тарзда ривожланиб бормоқда. Унинг имкониятлари, кенг салоҳияти, ҳатто, Европа мамлакатларининг диққат марказида турибди. Энди Туркий тилли давлатлар Кенгаши байроғи Европа (Венгрия)да ҳилпирамоқда. Олдинда эса Кенгаш номини Ташкилотга ўзгартириш масаласи турибди. Бу унинг имкониятларини янада кенгайтиради.\nГлобаллашув, ахборот ва дезинформация\nТуркий тилли давлатлар ҳамкорлик кенгашига аъзо мамлакатлар оммавий ахборот воситалари ходимлари, журналистика таълим даргоҳларининг профессор-ўқитувчилари ва ахборотлаштириш соҳаси масъул идоралар вакиллари иштирокида жорий йилнинг 22-24 октябрь кунлари Туркиянинг Истанбул шаҳрида ўтган “Олис ўтмиш, буюк келажак” номли илк медиа форумда ҳам Туркий дунёни янада ривожлантириш, алоқаларни мустаҳкамлаш ва халқаро майдонда Туркий давлатларга нисбатан ёлғон ахборотлар тарқатилиши, дезинформация, рақамли фашизм, қадриятларга болта урилишига биргаликда курашиш муҳокама қилинди.\nФорумда алоҳида урғуланганидек, бугун Туркий дунёга нисбатан ахборот хуружи, ижтимоий тармоқлардаги дезинформация бўрони ўтган йилнинг сентябрь ойида Қорабоғда бошланган қуролли тўқнашувлардан кейин янада ортган. Ғарб медиасида ушбу қуролли тўқнашувни ёритишда ёлғон баёнотларга асосланган хабарлар, ижтимоий тармоқларда эса Туркий дунёга нисбатан нафрат қўзғатувчи ёлғон хабарлар ва ҳақиқатдан йироқ суратлар тарқатилган.\nФорумда Туркия Президенти ҳузуридаги Оммавий коммуникациялар бошқармаси бошлиғи Фехриттин Алтун сўзга чиқиб, глобаллашув жараёнларида ахборот хуружининг минтақа мамлакатлари учун туғдираётган хавфи хусусида сўз очди.\n“Қаршимизда том маънода ёлғон саноати мавжуд бўлиб, у ҳақиқатнинг моҳияти, қадр-қиймати ва аҳамиятини йўқотишга, жамиятларни маданий, иқтисодий ва мафкуравий эксплуатацияга очиқ қилишга ҳаракат қилмоқда.\nУшбу ёлғон саноати дунёнинг турли бурчакларида "сохта хабарлар" ёки "таҳрирланган контент" орқали жамиятларни биз ва уларнинг иккилигидан сиқиб чиқаришга ҳамда қоралашга ҳаракат қилмоқда.\nОчиғини айтганда, ёлғон саноати ва дезинформацияга қарши курашни миллий хавфсизлигимизнинг ажралмас қисми сифатида кўрамиз ва барча қадамларимизни шу нуқтаи назар билан ташлаймиз.\nБугун Туркий Кенгаш сифатида бизнинг вазифамиз рақамли фашизм, кибер-империализм ва глобал ёлғон саноатига қарши умумий маълумот ишлаб чиқариш ва тарқатиш, каналларимизни кучайтиришдир”, дейди Фехриттин Алтун.\nИжтимоий тармоқ талвасаси\nҚорабоғ тўқнашувида медианинг роли\nФорумда иштирок этган Озарбайжон Президенти маслаҳатчиси Ҳикмат Ҳожиев мамлакат ўтган йили Қорабоғда 44 кун давом этган ҳам ҳарбий, ҳам ахборий урушда фақат ва фақат туркий тилли давлатлар ёрдамига таянганини алоҳида урғулади. Унинг таъкидлашича, оммавий ахборот воситалари ходимлари гарданида муштарак маданиятни яқиндан ўрганиб, дунёга танитиш вазифаси бор.\n"Шунинг учун оммавий ахборот воситалари ходимлари сифатида сизларнинг елкангизда катта масъулият бор. Биринчиси, муштарак маданиятимизни тарғиб қилиш, жамоатчиликка, айниқса, ёшларимизга, бой туркий маданиятнинг дунёда тан олиниши учун ҳаракат қилиш”, дейди Ҳожиев.\nТуркий дунё ва ўлкаларига қарши халқаро миқёсда бир қатор сохта хабар кампаниялари олиб борилаётганини тилга олган Президент маслаҳатчиси, уларга қарши курашда энг муҳим ўрин ҳақиқатни тўғри етказиш эканини таъкидлаб, биргаликда ҳаракат қилишга чорлади.\nҚорабоғда 10 минг квадрат километрдан ортиқ Озарбайжон ерларининг бутунлай вайрон бўлганига диққат қаратган Ҳожиев, Туркия оммавий ахборот воситалари ходимларининг Қорабоғга боргани ва ишғолчиларнинг ваҳший ҳаракатларини дунё жамоатчилиги билан баҳам кўрганини айтди.\n"Бу ердаги мақсадимиз қасос олиш эмас, тинчликка чақириш, келажакда дунёда бундай ҳодисаларнинг олдини олиш. Айни пайтда, Қорабоғ, озар ва туркий халқларга хос чуқур маданий меросга эга. Бу маданият 30 йилдан бери йўқ қилинганини таъкидлаш жоиз”, дейди Озарбайжон овозини ижтимоий тармоқда янада фаол ва тўғри эшитилиши учун ёрдам сўраган Ҳожиев,\n2020 йил 27 сентябрь. Озарбайжон Қорабоғ борасида ўз ҳақ-ҳуқуқларини талаб қилишни бошлаган бир вақтда, доимгидек Бирлашган Миллатлар Ташкилоти, НАТО, Минск Гуруҳи ва Хавфсизлик кенгаши давлатлари Озарбайжон ва Арманистонни муросага келишга чақирди. Бу Озарбайжон ва унинг минг йиллик тарихи, халқи ва унинг яқин ўтмишда бошидан кечирган кулфатларига беписандлик эди. Арманистоннинг 30 йил давомида халқаро ҳуқуқ нормалари, қолаверса, БМТ резолюцияларини бажармай келганига миқ этмаган халқаро ташкилотлар, баъзи йирик кучлар, Озарбайжоннинг паймонаси тўлиб, ўз ҳаққини талаб қилишни бошлаганда, тилга кирди. 27 сентябрь куни икки мамлакат ўртасида бошланган қуролли тўқнашув ўз ортидан йирик ахборот урушини ҳам етаклаб келди. Ахборот уруши эса қуролли тўқнашувнинг янада оловланиши, ҳақнинг ҳақсиз ҳолатга тушиб қолишигача борди. Айни вазиятда Туркий тилли давлатлар медиаси ҳақиқат қаршисида қалбан бирлашди.\nЎша кунларни яхши эслаймиз. Ҳар дақиқада янги хабар ижтимоий тармоққа ёйилди. Айниқса, айрим манбаларда ёлғон, бир тарафлама, қораловчи хабарлар сони ортди.\nАйни вазиятда тезкорлик ва ахборот хуружи ёнма ён келди. Манбалар бир-бирини рад этадиган ахборотлар беришни бошлади. Вазият қалтис тус олгани сари холисликни байроқ қилган баъзи Ғарб оммавий ахборот воситалари, аслида, бошқа бир кучлар, манфаатлар қўлида қўғирчоқ бўлаётгани яққол кўзга ташланди.\nАйрим оммавий ахборот воситалари маълум воқелик ҳақида расмий идоралар ахборотига эмас, тахминларга асосланиб хабар тарқатди.\nҚорабоғдаги қуролли тўқнашувлар ортидан бошланган ахборот уруши, дезинформация муаммоси бугун ахборот соҳаси, одамларда ижтимоий фикр уйғотиш нақадар масъулиятли вазифа бўлиб бораётганини кўрсатади. Форумда сўз чиққан “Анадолу” ахборот агентлиги раҳбари Сардор Қоракўз ҳам бу ҳақда сўз очиб, ахборот урушида Туркий дунё ғалаби қилганини урғулади.\n“Биз шунчаки жангга кирмадик. Менимча, Қорабоғ – “асос берувчи” ғалаба. Бу оммавий ахборот воситалари учун бирликда ҳаракат қилиш йўлидаги илк қадамдир. Қорабоғ ғалабаси ортидан оммавий ахборот воситаларимиз, ахборот агентликларимиз, университетларимиз, академикларимиз, барчамиз биргаликда ҳамкорлик қилиш ва муваффақиятга эришишнинг қувончини ҳис этдик. Бу эса биз учун янги эшикларни очади.\nАрман диаспораси ҳам иқтисодий жиҳатдан дунёдаги энг кучли диаспоралардан биридир. Унинг бош қароргоҳи Калифорнияда, маданий гегемоннинг энг марказида жойлашган. Бошқа филиал Францияда. Бу икки марказдан халқаро оммавий ахборот воситаларига қаршилик кела бошлади. Лекин биз бутун дунёга адолатли ишимизни шундай стратегик, режали ва дастурлаштирилган тарзда айтдикки, хорижлик журналистлар нима бўлаётганини ўз кўзлари билан кўрдилар. У ерда Арманистон томонидан қилинган зулмга гувоҳ бўлдилар. Улар босиб олинган ерларда ҳам одамларга, ҳам тарихий обидаларга қарши амалга оширилаётган таъқибларни суратга олдилар. Ғалаба нафақат майдонда, балки мулоқотда ҳам қўлга киритилди ва бу мулоқотдаги ғалаба барчамизни илҳомлантирди, янада кучли ва янада стратегик ОАВ яратиш фикрини берди”, дейди “Анадолу” ахборот агентлиги раҳбари.\nПсихологик уруш стратегияси\nХХ аср бошларида ҳам мудофаа, ҳам ҳужум қилиш мақсадида фойдаланиладиган ахборот ресурслари ҳарбий салоҳиятни ошириш нуқтаи назаридан муҳим ўзгарувчига айланди. Ўтган аср 40-йилларининг бошида АҚШ томонидан ўзига хос ҳужум тушунчаси сифатида ишлаб чиқилган Психологик уруш стратегияси ҳам яқин ўтмишда ахборотнинг ҳарбий стратегия концепциясида алоҳида аҳамият берилганидан далолат.\nОхирги даврда дунёнинг деярли барча минтақаларида кучайган ахборотга асосланган манипуляциялар давлатларнинг ушбу соҳадаги мудофаа концепциясини ўзгартириш заруратини туғдирмоқда. Худди шу нуқтаи назардан Туркий тилли давлатлар оммавий ахборот воситалари ходимлари иштирокида ўтган Медиа форумда ҳам бир қатор таклифлар илгари сурилди. Уларнинг қуйидагилари эътибор қозонди:\n1. 2022 йилда Туркий тилли давлатлар ҳамкорлик кенгашига аъзо мамлакатлар Ахборот агентликлари раҳбарларининг учрашувини ташкил этиш – Сердар Қоракўз, “Анадолу” ахборот агентлиги раҳбари.\n2. Туркий тилли давлатлар журналистларининг “POOL”илини, Туркий тилли давлатлар Медиа иттифоқини ташкил этиш – Ровшан Мамедов, Озарбайжон телерадиокомпанияси ёпиқ акциядорлик жамияти раҳбари.\n3. Туркий тилли давлатлар ҳамкорлик кенгаши медиалари ўртасида холис ахборотни беғараз ва сифатли шаклда тарқатиш ва олишга мўлжалланган платформани ташкил этиш – Қамариддин Шайхов, QALAMPIR.UZ ахборот агентлиги раҳбари.\nДунё бешдан буюкдир\nМақола аввалида таъкидлаганимиздек, пандемия глобал адолатсизлик, инсон ҳуқуқларининг бузилиши, очлик, исломофобия, ирқий ва ижтимоий тенгсизлик, қочқинлар муаммоси, халқаро терроризм ва бир неча йиллардан буён дунёни безовта қилиб келаётган иккилик стандарти каби масалаларни янада кучайтирди. Дунё ҳақиқатан ҳам бешдан буюк (таҳр. – БМТ Хавфсизлик Кенгаши аъзо мамлакатларини 5 тадан ошириш керак)лигини, 8 миллиарддан ортиқ одамнинг ҳаётини бир ҳовуч мамлакатлар инсофига, кўп миллатли халқлар устидан ҳукм чиқаришни эса Ғарб медиасининг виждонига ташлаб қўйиб бўлмаслигини вазиятнинг ўзи тақазо этмоқда.\nБиз йиллар давомида ўз мамлакатимизда бўлган воқеаларни хорижий матбуотдан ўқиб, хабар топдик. Бунда мамлакатларимиз ва одамларимиз ҳақидаги бўҳтонларни ўқиганда, ўзимизни тутиб туришимиз жуда қийин. Айниқса, йирик жиноятлар билан боғлиқ хабарларда айбдорлар аниқланмай туриб, жиноятни содир этган шахс марказий осиёлик ёки фалончи давлат фуқароси бўлиши мумкин, деган тахминларнинг илгари сурилиши, ўқувчилар кўз ўнгида ўша мамлакат ва унинг кўп миллатли халқи обрў-эътиборини туширмоқда. Минг афсуски, айрим ҳамкасбларимиз бундан жуда унумли фойдаланиб келмоқда. ОАВдаги туҳматлардан иборат хабарларга ортиқ тоқат қилиб бўлмайди.\nТуркий тилли давлатлар хамкорлик кенгаши медиа соҳаси вакиллари иштирокида ўтган Медиа форум олдимизга улкан вазифаларни қўяди. Биз нафақат тажриба алмашдик, балки ўзаро мулоқот майдонини яратяпмиз. Энди хабарларни иккинчи ё учинчи манбалардан эмас, тўғридан тўғри олиш, қайта ишлаш ва сифатли тарзда тақдим этиш имкони ортмоқда. Ўйлаймизки, бугун ўз касбий фаолияти ва унинг ортидан келиши мумкин бўлган хатарлар, ахборот хуружи оқибатларини тўғри таҳлил қила олган ҳамкасбларимиз имкониятлардан журналистик фаолиятини виждон ва садоқат билан бажаришда фойдаланади.\n03 Декабрь 14:30 58583\n03 Декабрь 20:24 37395\n03 Декабрь 17:49 31489\n04 Декабрь 11:13 25492


Республика Гидрометеорология марказининг хабар беришича, 28 январь куни Тошкентда ҳаво бироз булутли бўлади, ёғингарчилик бўлмайди.\nБош прокуратура ҳузуридаги Иқтисодий жиноятларга қарши курашиш Департаментининг Сурхондарё вилоят бошқармаси ва ДХХ вилоят бошқармаси ходимлари билан ҳамкорликда Денов туманида тезкор тадбир ўтказилди.\nСайловлар мамлакатда амалга оширилаётган демократик ислоҳотлар, яқин ва олис истиқбол учун белгилаб олинадиган стратегик тараққиётнинг дастурий вазифаларини амалга оширишда муҳим аҳамият касб этади. Шу боис, юртимизда миллий сайлов қонунчилигимизни такомиллаштириш, уни умумэътироф этилган халқаро стандартларга мувофиқлаштиришга катта эътибор қаратилаётир.\n«Cobalt» учун тўланган 128 млн. сўмдан ортиқ маблағ истеъмолчига қайтариб олиб берилди\nЎзбекистон истеъмолчилар ҳуқуқларини ҳимоя қилиш жамиятлари федерацияси «Cobalt» автомобиль учун тўланган 128. 848 740 миллион сўм пул маблағини истеъмолчига қайтариб олиб берди. Бу ҳақда ташкилот ахборот хизмати хабар берди.\nМаъмурий жавобгарлик тўғрисидаги кодексга ўзгартиш ва қўшимча киритилмоқда. Тарбия ва таълимда тилни эркин танлаш ҳуқуқларини бузиш, тилдан фойдаланишда тўсқинлик қилиш ва чеклаш, давлат тилини, Ўзбекистонда яшовчи бошқа миллат ва элатлар тилларини менсимаслик учун жарима миқдорини кўпайтириш назарда тутилмоқда — БҲМнинг...\nМаърифатли халқимизнинг эзгу фазилати\nФарғоналиклар учун бешикдаги чақалоқни ҳам сизлаб гапириш, ҳатто душманига ҳам ёмонликни соғинмаслик ота-боболардан мерос муқаддас қадрият. Асрлар мобайнида сайқалланиб, авлоддан-авлодга ўтиб келаётган бундай боқий қадриятлар маърифатли халқимизнинг энг эзгу фазилатлари сирасига киради.\nГаз заправкаларда сиқилган газ сотилиши ҳисобини юритишнинг автоматлаштирилган тизими жорий этилмоқда — Энергетика вазирлиги\nАвтомобилларга газ тўлдириш компрессор шохобчалари ишини сифатли ташкил этиш, уларда автотранспортга хизмат кўрсатилишини яхшилаш мақсадида сиқилган газ сотилиши ҳисобини юритишнинг автоматлаштирилган тизими жорий этилмоқда.\nКоронавирус билан касалланганлар сони 100 миллиондан ошди\nДунёда коронавирус билан касалланганлар сони 2021 йил 27 январь соат 09:00 ҳолатига кўра, 100 243 101 га етди. Шундан 72 844 940 нафари соғайган.\nТалабалар орасида коронавирус аниқлангани ростми? Вазирлик изоҳ берди\nТелеграмдаги айрим каналларда баъзи олий таълим муассасалари (ЎзМУ, ТДШУ, ФарПИ, ТАТУ Самарқанд филиали) талабалари орасида коронавирус аниқлангани ҳамда факультет ва ётоқхона қаватлари дезинфекция учун ёпилгани тўғрисида хабарлар тарқатилмоқда. Ушбу хабарларга Олий ва ўрта махсус таълим вазирлиги муносабат билдирди.\nИмтиёзли тавсияномаларни олиш учун тест синовлари бошланди\n– Аскарларнинг билими 100 та савол асосида баҳоланмоқда, — дейди Давлат тест маркази ходими Содиқжон Талипов. — Имтиҳон жараёнида шаффофликни таъминлаш мақсадида кузатув камералари ўрнатилди. Тест жараёнидан кимдир норози бўлса, жавоби эълон қилингандан кейин икки кун ичида мурожаат қилиши керак....\nЎзбекистонда масжидлар сони ошди\nЎзбекистондаги 1113 та аҳоли яшаш пунктига умуман автотранспорт қатнови ташкил қилинмаган\nМавжуд автотранспорт қатновининг сифати, ундан аҳолининг фойдаланиш даражаси, умуман автотрнаспорт қатнаши ташкил қилинмаган аҳоли яшаш пунктларини аниқлаш мақсадида маҳаллабай кесимида ўрганиш учун ишчи гуруҳлар тузилган. Ишчи гуруҳлар вилоят ҳокими ўринбосари бошчилигида тузилган бўлиб, унга барча турдош ташкилотлар жалб қилинган.\nShowing 21-40 of 21,549 items.